Kukuhkan integriti ketika Ramadan

Antara penghayatan akhlak mulia yang boleh disuburkan pada bulan Ramadan ialah integriti. Kamus Dewan Perdana (Dewan Bahasa dan Pustaka, Kuala Lumpur 2020) mentakrifkan integriti sebagai kejujuran dan kebolehpercayaan untuk melakukan tindakan.

Integriti mempunyai dua elemen penting: (i) Kejujuran dalam sesuatu tindakan; dan (ii) Pelaksana tindakan boleh dipercayai. Inilah antara sifat terpuji yang diajar oleh Islam, seperti penjagaan amanah serta benar dalam percakapan. Bila amanah dijaga sebaik mungkin dan manusia bercakap benar, maka masyarakat akan menjadi lebih aman dan sejahtera.

Keadaan pecah amanah serta pembohongan yang dilakukan oleh insan menjadi jalan pintas bagi kerosakan masyarakat. Kerosakan ini berlaku pada dua peringkat: di peringkat masyarakat umum; dan dalam kalangan para pemimpin yang dilantik dalam sistem demokrasi.

Pelan Integrasi Nasional (PIN) yang dirasmikan oleh Tun Abdullah Ahmad Badawi pada 23 April 2004 mengandungi usaha untuk membangun masyarakat yang mempunyai ciri integriti, moral yang tinggi, nilai etika yang baik, nilai keagamaan dan kerohanian yang utuh, dan ditunjangi oleh budi pekerti yang luhur.

PIN ini dinaik taraf hingga menjadi Pelan Antirasuah Nasional (NACP) 2019-2023 dan telah dirasmikan oleh Tun Dr Mahathir Mohamad pada Januari 2019. Ia mengandungi 115 inisiatif antirasuah bagi pelbagai sektor kerajaan dan swasta.

Sehingga kini, kerajaan Malaysia telah melaksanakan sebanyak 28 inisiatif di bawah enam strategi pelaksanaan NACP. Usaha ini dibantu oleh pelbagai agensi dan badan berkanun bagi memantau dan menilai keberkesanan semua inisiatif ini di sektor kerajaan mahupun swasta.

Beberapa akta seperti Akta 700 telah dikuatkuasakan. Dengan tertubuhnya Suruhanjaya Integriti Agensi Penguatkuasaan (EAIC), aduan salah laku daripada orang ramai terhadap pegawai penguat kuasa atau agensi penguatkuasaan dapat diterima dan tindakan diambil.

Pengarah EAIC, Tan Sri Mohd Sidek Hassan, dalam wawancara Sinar Harian bertarikh 22 April 2021 menegaskan bahawa integriti adalah tanggungjawab setiap individu. Masyarakat mestilah terus dididik dari peringkat kanak-kanak lagi tentang kepentingan serta kesan positif integriti.

Walaupun agensi ini telah memainkan peranan masing-masing, namun ia belum berjaya lagi. Peningkatan kes salah laku dan aktiviti rasuah ini masih menjadi realiti masyarakat. Dilaporkan bahawa seramai 322 individu ditangkap kerana kes rasuah dari Januari 2021 sehingga Mac 2021.

Statistik tangkapan bagi ketiga-ketiga bulan pertama tahun 2021 menunjukkan peningkatan ketara berbanding tahun lalu. Penangkapan yang dilakukan pada bulan Januari 2020 ialah 81 individu, pada bulan Februari seramai 84 orang dan pada bulan Mac seramai 46 orang. Usaha gigih telah ditunjukkan pihak berkuasa untuk membanteras amalan rasuah, namun tahap integriti yang cemerlang masih belum tercapai.

Sewaktu berpuasa, wujud usaha untuk membenteng diri daripada amalan keji serta sifat mazmumah. Jadikanlah puasa pada bulan Ramadan ini sebagai peluang untuk kita mendidik diri untuk berlaku jujur, menjaga amanah serta bercakap benar. Suasana keberkatan bulan Ramadan dapat membantu kita dalam usaha mengukuhkan ketakwaan, rasa takut serta perasaan kasih kita kepada ALLAH SWT.

Sekiranya kita tidak memanfaatkan keberkatan bulan Ramadan untuk meningkatkan nilai integriti dalam diri sewaktu syaitan sedang dibelenggu, kerugian akan kita alami. Besar kemungkinan 11 bulan selepas Ramadan akan menjadi lebih mencabar lagi.

Profesor Datuk Dr Mohamed Hatta Shaharom
Pengerusi Yayasan Ikram Malaysia
Artikel ini telah diterbitkan oleh Sinar Harian pada 30 April 2021

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Terus beri tekanan kepada Syria

“Kami menggesa kerajaan menggunakan seluruh ruang yang ada untuk memberi tekanan kepada Syria agar menghentikan serangan dan pembunuhan di Aleppo,” tegas Dr Hafidzah.

Rakyat di Syria jelasnya, terlalu lama menderita, manakala yang terselamat pula kekurangan bekalan makanan dan kemudahan asas seperti air serta bahan api.

“Sungguh tidak dapat digambarkan kesusahan mereka sementara rakyat di negara ini hidup dengan aman dan selesa.”

Tambahnya lagi, paling menyayat hati, jenayah kemanusiaan ini tidak mengenal usia dan jantina.

Beliau menggesa semua pihak agar mendidik diri dan ahli keluarga agar mempunyai jati diri muslim yang kuat luaran dan dalaman supaya menjadi insan yang peduli dan bersifat rahmah kepada orang sekeliling.

“Berdoa dan bermunajatlah untuk saudara kita yang dizalimi di Syria kerana doa adalah senjata kita.”

Dalam pada itu, beliau menyeru seluruh rakyat di negara ini menghulurkan sumbangan kepada mana-mana tabung dana yang sah bagi membantu rakyat Syria.

“Bantulah mereka walau sekadar RM10,” seru Dr Hafidzah.

Sumbangan juga boleh disalurkankan melalui akaun Humanitarian Care Malaysia Berhad (MyCARE) menerusi akaun-akaun berikut:

Maybank Islamic: 5642-5856-0698CIMB Islamic: 8602-13-5592Bank Islam: 1209-2010-0349-04

Sila e-mel bukti pembayaran kepada account@mycare.org.my


10 Ahli DPN IKRAM dilantik

SERI KEMBANGAN – Seramai 10 Ahli Dewan Perwakilan Nasional (DPN) telah dilantik pada persidangan pertama DPN IKRAM sesi 2022-2026 baru-baru ini.

Dengan lantikan ini, ia telah melengkapkan kuota 121 orang ahli DPN menurut pindaan Perlembagaan IKRAM terkini, ekoran pertambahan kuota 10 Ahli DPN Wakil IKRAM Muda.

Berikut adalah senarai 10 orang Ahli DPN Lantikan:

Dalam pada itu, dua orang Pemeriksa Kira-kira telah dilantik iaitu En. Ahmad Nizam bin Samsudin dan Datin Dr Amalina binti Abdullah.

Seramai 21 orang Ahli DPN Wakil Umum, 10 Wakil Wanita, 10 Wakil Ulama, 10 Wakil IKRAM Muda dan 60 Wakil Negeri telah dipilih dalam pemilihan secara e-voting baru-baru ini.

Senarai penuh Ahli DPN sesi 2022-2026 boleh dilihat di sini: https://ikram.org.my/adpn-22-26/.

Dalam perkembangan lain, pemilihan Ahli Majlis Perwakilan Negeri (MPN) bermula hari ini, 25 Februari hingga Ahad, 27 Februari 2022 secara e-voting di seluruh negara.

Ahli-Ahli MPN setiap negeri yang terpilih akan menghadiri Mesyuarat Perwakilan Negeri masing-masing bagi memilih Ahli Jawatankuasa Negeri (JKN) bagi sesi 2022-2026.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Bersama Badan Bertindak Bantah TPPA


Apa itu ‘positive toxicity’?

Kadang tanpa sedar, kita termasuk dalam lingkungan mereka yang sebegini rupa dan tanpa kita minta, kita jadi sebahagian daripadanya.

Positive toxicity (PT) ini adalah keadaan di mana jika apa pun berlaku, kita perlu sentiasa bersikap positif dan menerimanya. Nampak begitu bagus bukan? Tapi sebenarnya tindakan ini menidakkan perasaan, emosi dan sunnatullah hidup aturan sebagai seorang manusia.

Sebagai contoh, mereka yang PT ini, jika berlaku kesulitan atau kesusahan mahupun kematian, akan menggesa supaya “Lihatlah daripada perspektif yang positif.”

Maka dia akan keluarkan ayat, “Bila awak susah, ada orang lagi yang lebih susah!” atau “Dulu saya lebih susah dari awak tau, tapi boleh je survive.”

Jika berlaku kematian, dia akan berkata, “Syukurlah anak awak meninggal di usia muda, masuk syurga terus dan awak tak payah risau” atau “Jangan menangis, Allah lebih sayangkan dia.”

Ini sudah berakar umbi dalam masyarakat kita. Sedar atau tidak, kita menidakkan emosi orang; tidak boleh rasa marah, tidak boleh rasa kecewa, tidak boleh rasa sedih, sedangkan Rasulullah Salallahualaihiwasallam juga bersedih ketika wafatnya Saidatina Khadijah RA dan bapa saudaranya, Abu Talib.

Bahkan ketika Rasulullah Salallahualaihiwasallam wafat, Umar RA dikatakan menghunus pedang mengancam ingin memancung sesiapa sahaja yang mengatakan “Muhammad telah mati”.

Sehingga Abu Bakar RA yang lembut tutur bicaranya memujuk menenangkan lalu mengingatkan bahawasanya Rasulullah Salallahualaihiwasallam juga adalah manusia yang secara alaminya akan meninggal dunia, hingga jatuhlah pedang Umar RA, dan menangislah beliau.

Nak katanya, cuba bayangkan kalau orang PT yang pergi tenangkan Umar ketika itu, tentu sudah selamat dipancung agaknya.

Ada cara memujuk, ada cara memberi nasihat, bergantung kepada orang yang ingin dinasihati. Sebaiknya diam dan hanya mendengar, berkata kalau diminta nasihat, bukan sesedap rasa menjadi orang PT yang ‘angkuh’.

Sebab kadang yang PT ini hidupnya di rumah serba-serbi mewah, wang mengalir setiap waktu, tidak pernah berlapar, tidak pernah menderita meminjam wang, tidak pernah melihat anak menangis kelaparan, namun asyik menyalahkan orang awam yang tidak ‘syukur’ dan tidak ‘positif.’

Di mana empatinya? Mana perasaan? Musim sukar ini, berhenti jadi begini please!

Bantulah mana yang dapat semampunya. Jika memberi dalam diam lebih menjaga amal, soroklah. Jika memberi dalam terangan, mendatangkan inspirasi dan mengesankan, sebarkanlah.

Kalau kita juga tiba-tiba rasa tidak acknowledge perasaan sendiri, tidak appreciate perasaan orang lain, rasa bersalah kalau ada perasaan marah, sedih atau kecewa, pura-pura di sebalik perasaan sebenar, membandingkan kesusahan kita dengan orang lain yang lagi susah, itu juga tanda kita dah masuk jadi PT!

Seharusnya, hargai dan acknowledge perasaan sendiri. Boleh saja rasa marah sedih, kecewa, geram tapi manage-lah, bukan menidakkan perasaan tu. Cari orang yang memahami dan paling penting, detox social media.  Insya-Allah, Allah akan bantu.

Yang pasti, jangan jadi PT tidak tentu hala. Dan tidak perlulah berkata, kalau diam itu lebih mendekatkan kita ke syurga!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kawalan Covid-19 di sekolah masih tidak mencukupi?

Pembelajaran secara bersemuka ini penting bagi mengatasi limitasi pembelajaran dalam talian. Hal ini penting terutamanya bagi pelajar yang tidak mempunyai kemahiran asas pembelajaran 4M iaitu kemahiran membaca, menulis, mengira dan menaakul.

Asas ini merupakan tumpuan utama pembelajaran Tahap 1, walaupun begitu, ia sukar untuk disampaikan secara dalam talian.

Berdasarkan data yang dikumpulkan oleh Untuk Malaysia dari Januari hingga Februari 2021, terdapat 1,176 pelajar yang dilaporkan tidak boleh untuk membaca, menulis dan mengira.

Pelajar-pelajar akan menjadi lebih ketinggalan berbanding rakan sekelas yang lain dan menganggu prestasi akademik secara keseluruhan. Maka tidak hairanlah, pendidikan bersemuka ini sangat diperlukan oleh pelajar.

Meskipun sedemikian, ini bukanlah kali pertama sekolah dibuka sejak Perintah Kawalan Pergerakkan (PKP) 1.0. Kali pertama sekolah dibuka ialah pada 15 Julai tahun lepas.

Namun begitu, peningkatan kes Covid-19 secara mendadak telah memaksa sekolah di Selangor, Kuala Lumpur, Putrajaya dan Sabah untuk tutup. Penutupan ini diikuti oleh negeri-negeri lain, sehingga kesemua sekolah terpaksa ditutup pada 9  November walaupun jadual akademik masih belum tamat.

Sewaktu tempoh pembukaan tersebut, lebih 1,000 pelajar sekolah telah disahkan positif Covid-19. Ia membabitkan 12 sekolah (antaranya adalah Kluster Cahaya, Kluster Long dan Kluster Selasih) merentasi seluruh negara.

Lebih mendukacitakan apabila hampir separuh daripada kes tersebut adalah dari kalangan pelajar berusia 7 hingga 12 tahun yang dikategorikan sebagai berisiko tinggi.

Setelah beberapa bulan pembelajaran secara bersemuka diberhentikan, KPM sekali lagi telah memutuskan untuk membuka sekolah secara berperingkat.

Pembukaan semula sekolah telah dimulakan dengan dengan sekolah rendah secara keseluruhan pada 8 Mac dan diikuti dengan sekolah menengah pada 4 April. Pelajar SPM 2020 pula telah bermula sesi persekolahan seawal 20 Januari lalu.

Hakikatnya, masalah-masalah penularan kes Covid-19 dalam kalangan pelajar sekolah masih lagi tinggi. Baru-baru ini dikatakan dalam masa 16 hari sahaja, terdapat 20 kluster Covid-19 di institusi pendidikan. Masalah menjadi lebih serius apabila sebahagian kluster ini berlaku dalam kalangan prasekolah dan sekolah rendah.

Adakah Kementerian Pendidikan Malaysia (KPM) tidak menjalankan apa-apa inisiatif?

Semestinya ada, terdapat beberapa garis panduan telah dikeluarkan oleh KPM iaitu Garis Panduan Pengurusan Pembukaa Semula Sekolah, Garis Panduan Pengurusan dan Pengoperasian Sekolah Dalam Norma Baharu dan Garis Panduan Pengurusan dan Pengoperasian Sekolah Dalam Norma Baharu 2.0.

Garis panduan ini adalah terpakai kepada semua sekolah rendah dan menengah di bawah KPM dan Institusi Pendidikan Swasta (IPS) yang berdaftar dengan KPM. Setiap garis panduan ini merupakan penambahbaikan berbanding garis panduan yang sebelumnya.

Ia disediakan untuk memastikan penjagaan kesihatan dan keselamatan melalui pengamalan konsep 3C iaitu mengelakkan kawasan sesak (crowded places), tempat sempit (confined places) dan bertutur dengan jarak yang dekat (close conversation). Pembudayaan amalan 3W (wash, wear and warn) juga ditekankan dalam garis panduan ini.

Garis panduan ini merangkumi 10 skop utama antaranya adalah panduan untuk sekolah kerajaan, pengurusan prasekolah, asrama sekolah, murid bekeperluan khas (MBK) dan pelaksanaan aktiviti sukan dan kokurikulum.

Sekalipun pelbagai panduan digariskan oleh KPM, kes-kes dalam kalangan pelajar masih lagi meningkat dari masa ke masa. Apakah solusi lain yang boleh dilakukan?

Pertama, pengenalan kaedah ‘bubble protection’ iaitu membahagikan pelajar kepada kumpulan-kumpulan yang lebih kecil dan setiap kumpulan mempunyai hanya 12 orang ahli. Kumpulan yang kecil ini akan belajar, makan dan beraktiviti sesama. Pergerakan pelajar akan dihadkan untuk hanya bersama kumpulan sendiri.

Cara pembelajaran seperti ini penting untuk pelajar prasekolah dan pelajar sekolah rendah kerana mereka tidak dapat fokus sewaktu pembelajaran dalam talian. Mereka lebih suka untuk melakukan aktiviti yang aktif seperti bergerak berbanding duduk dihadapan komputer riba.

Melalui pembahagian pelajar kepada kumpulan kecil, risiko Covid-19 tersebar ke pelajar selain kumpulan tersebut adalah sangat rendah.

Cadangan ini telah pun diaplikasikan di beberapa negara lain misalnya Denmark, Jerman, Finland dan juga Norway. Setakat ini, pengaplikasian konsep ini masih berjaya sejak pembukaan sekolah di negara-negara tersebut dan tiada peningkatan kes secara drastik dilaporkan.

Kedua, pengenalan jadual kelas yang bergilir seperti di Uruguay. Pelajar akan bergilir antara kelas dalam talian dan kelas bersemuka. Inisiatif ini akan mengurangkan bilangan pelajar yang berada di dalam kelas pada satu-satu masa.

Tambahan pula, pelajar yang mempunyai masalah akses Internet boleh untuk mendapatkan bahan pembelajaran yang tertinggal pada hari pembelajaran bersemuka.

Mengalih sudut pandang ke Malaysia, arahan untuk mengurangkan saiz kelas daripada 35 pelajar sekelas kepada 17 pelajar sekelas telah dikeluarkan.

Meskipun begitu, masalah yang berlaku ialah di tempat menunggu ibubapa, fasiliti sekolah dan tempat awam yang lain kerana limitasi ruang untuk menjalankan SOP. Melalui cadangan jadual kelas bergilir, kita dapat mengurangkan kesesakan di dalam ruang yang sempit dan terhad.

Ketiga, memberi keutamaan guru dalam pemberian vaksin. Hal ini tidak terikat hanya kepada guru bertugas di bawah KPM tetapi termasuk semua guru sekolah yang berdaftar di bawah KPM. Hal ini penting kerana kini guru akan mengajar lebih daripada 100 pelajar dalam seminggu dan guru berisiko untuk menjadi agen penyebar Covid-19.

Pendekatan pembelajaran bersemuka tidak dapat dinafikan merupakan pilihan utama dalam kalangan pelajar dan tenaga pengajar. Sungguhpun demikian, keselamatan pelajar tidak kurang pentingnya juga untuk difokuskan demi mengawal penularan jangkitan Covid-19.

Muhammad Danial Mohamed FarookAktivis Persatuan Belia Harmoni Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Taja anak yatim secara berkumpulan

“Dengan tajaan serendah RM228/setahun seorang, kempen ini juga mengalakkan penyumbang untuk menaja lebih ramai anak-anak yatim yang memerlukan bantuan tanpa mengira fizikal, jantina, umur dan negara,” ujar MyCARE.

Dengan nilai yang mampu taja yang terdiri daripada 10 orang penyumbang bagi tempoh 12 bulan, borang tajaan boleh didapati pada setiap gambar anak yatim yang ingin ditaja dan akan didaftarkan setelah ahli kumpulan cukup 10 orang.

Gambar-gambar anak yatim boleh didapati di pautan http://bit.ly/1Group1Orphan.

“Pihak kami akan menghubungi anda setelah borang diterima untuk pengesahan kumpulan anak yatim yang akan ditaja.”

Menurutnya, pendaftaran dengan sumbangan sebanyak RM228 setahun untuk seorang anak yatim, semua kumpulan yang telah mendaftar akan diberikan profil anak yatim yang telah ditaja dan laporan tahunan setiap tahun.

“Justeru, marilah kita menjayakan kempen ini agar dapat kita bersama-sama membantu meringankan beban dan memberi keceriaan pada wajah anak-anak yatim ini.”

Sila salurkan pembayaran tajaan kepada Humanitarian Care Malaysia Berhad melalui berikut:

Bank Islam – 1209 20100 34904

Hantarkan bukti pembayaran kepada MyCARE melalui e-mel account@mycare.org.my atau Whatsapp: 013-7444760.

Untuk maklumat lanjut, hubungi Pn Norlela Hussin di talian 03-89412341 / 013-7444760.


Bela rakyat tersepit, bukan berpolitik sempit

Saya menjunjung kasih keprihatinan dan titah Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah agar pihak berkuasa menghulurkan segera bantuan yang diperlukan kepada mangsa-mangsa banjir.

Pada musim pandemik yang mengancam kesihatan dan ekonomi rakyat ini, ditambah lagi bencana banjir yang baru bermula yang menyebabkan puluhan ribu penduduk dipindahkan, ini bukan masanya untuk ‘berpencak’ merebut kekuasaan.

Masih ingat Pilihan Raya Negeri (PRN) Sabah tahun lepas? Kes positif Covid-19 daripada ‘Kluster PRN’ terus melonjak kepada ratusan kes sehari sebaik sahaja selesai PRN termasuklah seorang menteri menjadi mangsa.

Akibat kerakusan ahli-ahli politik merebut kuasa, rakyat turut diheret sama dan menerima risiko jangkitan pandemik yang tidak berkesudahan sehingga kini melebihi 2,000 kes positif sehari.

Terbaru, krisis dalaman sebuah parti Melayu akibat tidak senang dengan sebuah lagi parti Melayu menjadi satu lagi ‘mainan’ politik yang tiada kesudahannya. Jika krisis ini tidak dapat ditangani dengan baik, mungkin Pilihan Raya Umum (PRU) pula diisytiharkan akibat kerajaan hilang majoriti sokongan ahli parlimen.

Nak buat PRU selepas banjir reda? Habis tu, Covid-19 nak letak mana? Memang tak serik? Dengan keadaan sekarang pun jumlah pesakit Covid-19 di hospital dan pusat kuarantin menghampiri kapasiti maksimum, masih nak buat PRU? Sebab krisis politik sebegini, ia boleh membawa kepada krisis kesihatan yang semakin buruk di negara ini.

Saya bimbang nanti akan ada pula ‘Kluster ‘PRU’ yang sangat tinggi kesnya di seluruh negara dan menjadikan usaha Kementerian Kesihatan Malaysia (KKM), barisan hadapan dan seluruh rakyat melawan Covid-19 semakin sukar, walaupun dengan pelbagai SOP dan peraturan dikeluarkan.

Rakyat bukan ingin lihat ahli-ahli politik sibuk merebut kuasa, tetapi ingin lihat mereka bersungguh-sungguh menabur bakti dan jasa untuk rakyat jelata.

Rakyat bukan ingin lihat ahli-ahli politik menyerang sana-sini mencari salah siapa, tetapi ingin lihat mereka memberikan solusi terhadap pelbagai masalah negara.

Rakyat juga bukan ingin lihat ahli-ahli politik mengabaikan kebajikan penduduknya, tetapi ingin lihat mereka cakna dan sedia membantu di kala penduduk derita.

Wahai ahli politik, rakyat sedang tersepit dengan pelbagai isu kesihatan dan ekonomi yang menghimpit. Jangan berpolitik sempit, kelak masa depan rakyat dan negara yang terpalit.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


8 tip ibu bekerja dari rumah

Antaranya sejak pengumuman Perintah Kawalan Pergerakan (PKP) yang diumumkan Perdana Menteri, Tan Sri Dato’ Muhyiddin Yassin berkuat kuasa pada Rabu lalu 18 Mac, sektor awam dan swasta mengarahkan kakitangan mereka bekerja dari rumah.

Arahan itu dibuat sebagai salah satu langkah membendung penularan wabak COVID-19 yang semakin membimbangkan ini.

Tentunya, melakukan kerja pejabat di rumah sebahagian besarnya sesuatu yang amat mencabar bagi seorang isteri yang juga ibu dalam rumah tangga. Apa tidaknya, pelbagai dugaan sentiasa bertamu, dan ia perlu diatasi dengan sebijak yang mungkin.

Mungkin kedengaran amat menyeronokkan kepada sesetengah yang lain. Namun, terdapat beberapa tip yang boleh kita sama-sama ikuti agar segala tugasan kerja pejabat dapat dilaksanakan seperti biasa dari rumah.

Melakukan tugasan dengan adanya ruang tersendiri seperti meja dan kerusi. Selain itu, kemudahan yang diperlukan seperti komputer riba dan Internet perlulah disediakan.

Bilik tidur, dapur dan televisyen boleh menjadi penyebab segala kerja tergendala. Sebaik-baiknya sediakan ruang khas agar anda boleh fokus. Ruangan ini diperlukan agar tiada siapa yang menggangu waktu kerja anda apabila anda telah memulakan tugasan.

Sebanyak mana kita cuba fokus terhadap kerja, pasti akan ada gangguan yang sukar dielakkan. Sebaik-baiknya, buat senarai kerja atau jadual yang perlu diselesaikan untuk hari itu termasuk tempoh yang diperlukan. Cara ini sebenarnya sangat membantu agar anda tahu apa perlu dilakukan meskipun ada gangguan lain.

Sebagai contoh menyiapkan sarapan untuk keluarga, mengemas rumah dan membasuh pakaian. ini dilakukan agar anda akan rasa lebih tenang melaksanakan tugasan.

4. Tentukan batasan antara peribadi dan kerja

Perkara paling penting ketika bekerja dari rumah adalah mengetahui batasan antara kehidupan peribadi dan pejabat kerana ia boleh mengelirukan anda.

5. Kenali potensi gangguan di rumah

Tentunya cabaran bekerja dari rumah berbeza bagi setiap orang. Hanya diri anda sendiri yang mampu mengenali apa yang boleh membuatkan anda bersemangat dan sebaliknya.

Boleh jadi, sesetengah orang merasakan dengan adanya secawan kopi di sisi boleh membantu untuk dirinya fokus dengan lebih baik dan ada pula merasakan ia sebaliknya.

6. Memaklumkan kepada keluarga di rumah

Tentunya kelonggaran bekerja dari rumah bukan peluang untuk membuat kerja dengan sambil lewa! Pemahaman ini juga seharusnya disampaikan kepada suami, anak-anak juga ahli keluarga lain yang turut tinggal bersama.

Ia perlu dijelaskan terutamanya kepada anak-anak kerana apabila mereka melihat anda di rumah, biasanya mereka akan menyangka anda tidak bekerja. Maka, untuk mengelakkan kerja anda terjejas, jelaskan kepada mereka agar tidak menggangu anda supaya boleh fokus terhadap kerja.

Jika bekerja di pejabat pun ada waktu rehatnya, begitu juga bekerja dari rumah. Anda berhak berehat untuk makan, solat atau tidur seketika. Ini akan memberi anda kesegaran sebelum meneruskan kembali kerja yang belum terlaksana.

Jika kita telah menyempurnakan tugasan yang disenaraikan dan cukup waktu bekerja, kita berhak untuk menjalani kehidupan normal seperti hari kebiasaan lainnya.

Kerja adalah amanah dan lakukan sebaiknya meskipun anda tidak ke pejabat. Pada masa yang sama, lakukan rutin biasa anda seperti membaca, bermain bersama anak, memasak dan sebagainya.

Bekerja dari rumah sesungguhnya mencabar terutama bagi seorang wanita kerana ada ahli keluarga yang perllu dijaga. Walaupun ia sememangnya mencabar dan memenatkan, namun pastinya pejuang di hadapan memerangi COVID-19 ini lebih-lebih lagi mencabar.

Semoga Allah memelihara keikhlasan perjuangan kita semua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Integrasi nasional: Pertandingan filem pendek tawar hadiah RM5,000

Pertandingan ini dianjurkan oleh Pusat Pembangunan Kebudayaan Lim Lian Geok (LLG) dengan penganjur bersama iaitu Pertubuhan Ikram Malaysia (IKRAM), Tamil Foundation dan Jaringan Orang Asal SeMalaysia (JOAS) bertemakan ‘Hidup Berbilang, Makmur Bersama’.

Selain itu, turut ditawarkan ialah hadiah tempat kedua berupa wang tunai RM2,200, tempat ketiga RM1,200, Hadiah Cemerlang untuk beberapa buah filem RM700 dan dan Hadiah Paling Popular Online berjumlah RM600.

Pertandingan filem pendek ini diadakan sebagai peringatan penyampaian perutusan ‘Persoalan Pembinaan Jiwa’ oleh tokoh pendidikan Cina, Mendiang Lim Lian Geok dalam Utusan Melayu sempena Hari Raya Aidilfitri pada tahun 1956 yang kini menyambut ulang tahun ke-60 pada tahun ini.

Dalam perutusan tersebut, beliau bercadang bahawa setiap kaum perlu meningkatkan ‘pembinaan jiwa’, kerana ia adalah asas segala pembangunan. Beliau juga menyeru supaya setiap kaum memegang falsafah ‘Hidup Berbilang, Makmur Bersama’ dalam perjuangan membina negara yang baru.

Mendiang juga yakin bahawa suatu kaum yang pada masa itu mundur kebudayaan dan ekonomi, berpeluang untuk mengejar kaum-kaum lain yang telah maju dengan syarat polisi yang diguna pakai oleh pemerintah adalah adil dan baik.

Menyeru agar semua rakyat tanpa mengira kaum bersatu padu membangunkan negara atas falsafah tersebut, mendiang mengingatkan guru-guru sekolah Cina supaya tidak mengabaikan tanggungjawab memupuk sikap cintakan negara dalam kalangan pelajar.

Dengan adanya pertandingan serta pengundian online filem pendek ini, ia memberi peluang kepada setiap komuniti atau individu supaya menyebarkan mesej keharmonian antara kaum dengan prinsip ‘Hidup Berbilang, Makmur Bersama’.

Bersama ini, disertakan terma dan syarat penyertaan serta cara penyertaan bagi pertandingan tersebut.

2. Terbuka kepada setiap individu atau kumpulan, tanpa mengira status kewarganegaraan, bangsa dan umur.

3. Setiap individu atau kumpulan boleh menghantar tidak melebihi dua penyertaan, filem yang dihantar mestilah karya yang siap. Setiap filem penyertaan hanya boleh 1-2 orang peserta individu serahkannya bersama.

4. Jangka masa filem: 3-8 minit, termasuk pengiraan detik dan kredit akhir.

5. Sarikata (subtitle) Bahasa Melayu/Inggeris mestilah disertakan dalam filem yang dihantarkan. Dialog boleh dalam dialek atau bahasa yang biasa digunakan dalam Malaysia. Filem yang mengandungi unsur ganas, seks, menfitnah, menghina akan ditolak penyertaannya.

6. Filem yang dihantar mestilah karya asal dan tidak disekat oleh mana-mana hak cipta atau kontrak. Peserta diminta memastikan filem penyertaannya tidak melanggar undang-undang yang berkenaan dengan hak cipta dan bertanggungjawab terhadap segala perkara berkaitan dengan hak cipta itu.

7. Filem penyertaan akan ditolak penyertaannya dan ditarik balik hadiah yang telah dianugerahkan jika ia/peserta didapati melanggar hak cipta, atau syarat-syarat dan peraturan di sini, ataupun undang-undang lain.

8. Pihak penganjur berhak menggunakan filem penyertaan yang dalam penyaringan akhir.

1. Sila daftar dalam borang Google ini (http://goo.gl/forms/67Ist8MWh0) atau muat turun borang penyertaan, isi dan e-mel/kirim/hantar kepada pihak penganjur sebelum 30 Jun 2016 jam 5.00 petang.

2. Bayar yuran pendaftaran RM30 kepada pihak penganjur (LLG CULTURAL DEVELOPMENT CENTRE BERHAD, PUBLIC BANK BERHAD – 3155 631 331); dan hantar melalui e-mel bersama slip wang masuk kepada pihak penganjur sebelum 30 Jun 2016 jam 5.00 petang.

1. Filem serta dokumen berikut mesti sampai di tangan pihak penganjur sebelum 25 Julai 2016 jam 4.00 petang. Peserta yang gagal berbuat demikian dikira tidak layak:

a) Filem penyertaan (resolusi filem: HD 1920 x 1080, format filem: .MOV atau .MP4, saiz fail terhad kepada: 1.5 GB).

b) Tajuk dan sinopsis dalam Bahasa Melayu/Inggeris yang tidak melebihi 800 patah perkataan (pengenalan dalam Bahasa Cina boleh diserahkan juga, jika ada).

c) Pengenalan tentang peserta (dalam 150 patah perkataan).

2. Serah filem dan dokumen dengan salah satu cara berikut:

a) Muat naik (upload) ketiga-tiga dokumen di atas ke YouTube dengan syarat menukar privacy setting kepada “Unlisted”, dan tidak boleh share ke mana-mana website/webpage yang lain. Selepas itu, isi YouTube URL link ke dalam borang penyertaan pada seksyen seterusnya, atau e-melkan YouTube URL link itu ke info@llgcultural.com sebelum 25 Julai 2016 jam 4.00 petang.

b) Kirim / Hantar: ketiga-tiga dokumen di atas mesti dimasukkan (burn) ke dalam fail digital dan dalam dua salinan DVD, dengan nama peserta ditulis dengan jelas atas DVD, sampai di tangan pihak penganjur sebelum 25 Julai 2016 jam 4.00 petang.

13. Bahan-bahan yang diserahkan tidak akan dipulangkan.

1. Sila namakan gambar/dokumen digital dengan nama peserta.

2. Sila tambahkan [hidup berbilang] di depan tajuk e-mel.

3. Pendaftaran hanya diterima jika borangnya diisi dengan lengkap dan dihantar sebelum 30 Jun 2016 jam 5.00 petang dengan slip wang masuk (yuran pendaftaran).

4. Peserta tidak dikira penyertaannya jika tidak sempat hantar filem penyertaan dan data yang dikehendaki kepada pihak penganjur pada masa yang ditetapkan.

1. Panel hakim terdiri daripada :

a) Amir Muhammad, Tan Chui Mui, Leong Yew Sen

b) Seorang wakil daripada setiap pihak penganjur/penganjur bersama

2. Penilaian filem bagi pertandingan tersebut adalah dari segi Ketepatan Tema, Kreativiti, Teknik Pembuatan dan Cara Penyampaian.

3. Hadiah akan digantung, jika tiada karya yang dapat memenuhi standard penghakinan.

4. Keputusan panel juri adalah muktamad.

5. Semua keputusan, termasuk pengundian online akan diumumkan pada Majlis Anugerah.

1. Tempoh pengundian: 15 Ogos hingga 15 September 2016 jam 11.59 malam.

2. Cara mengundi: Pengundi Internet perlu melayari fb.com/events/1686947914914687 dan ikut arahan, like dan share filem yang disukai.

3. Cara penghakiman: bilangan like dan share terbanyak adalah pemenang “Hadiah Paling Popular Online”, sila rujuk fb.com/events/1686947914914687 untuk maklumat lanjut.

Tempat Pertama (1 filem): Wang tunai RM5,000

Tempat Kedua (1 filem): Wang tunai RM2,200

Tempat Ketiga (1 filem) : Wang tunai RM1,200

Hadiah Cemerlang (beberapa filem): Wang tunai RM700

Hadiah Paling Popular Online: Wang tunai RM600

Semua peserta yang terpilih pada peringkat saringan awal akan mendapat sijil penyertaan. Pemenang yang tidak dapat menghadiri Majlis Anugerah, boleh menamakan seorang wakil, jika tidak, akan dianggap menolak penerimaan hadiah.

Tarikh Majlis Anugerah: 17 September 2016 jam 8.00 malam di Dewan Aktiviti, Tingkat 3, Pusat Pembangunan Kebudayaan LLG.

Pusat Pembangunan Kebudayaan LLG林连玉基金No. 89 & 91, Jalan Maharajalela, 50150 Kuala Lumpur.Tel: 03-21422496/97(Ms Yap / Ms Tan)Fax: 03-21422487E-mail: info@llgcultural.comwebsite: http://llgcultural.comInfo pertandingan (download, undi online dan lain-lain): fb.com/events/1686947914914687

Pihak penganjur berhak meminda syarat-syarat dan tarikh pertandingan ini jika perlu berbuat demikian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Poligami Dalam Islam: Antara Solusi dan Kemudaratan

Poligami sering kali menjadi subjek kontroversi dan mencetus pelbagai reaksi dalam masyarakat. Ia isu yang sensitif bagi kebanyakan wanita, namun kerap menjadi bahan gurauan dalam kalangan lelaki.

Poligami ialah perkahwinan seorang lelaki dengan lebih daripada seorang isteri dalam waktu yang sama. Dalam Islam, poligami dibenarkan. namun dibatasi empat orang isteri sahaja pada satu-satu masa.

Pensyariatan poligami dinyatakan oleh Allah SWT dalam Surah an-Nisaa’ ayat 3:

“Dan jika kamu takut tidak berlaku adil terhadap perempuan-perempuan yatim (apabila kamu berkahwin dengan mereka), maka berkahwinlah dengan sesiapa yang kamu berkenan daripada perempuan-perempuan (lain): dua, tiga atau empat. Kemudian jika kamu bimbang tidak akan berlaku adil (di antara isteri-isteri kamu), maka (berkahwinlah dengan) seorang sahaja, atau (pakailah) hamba-hamba perempuan yang kamu miliki. Yang demikian itu adalah lebih dekat (untuk mencegah) supaya kamu tidak melakukan kezaliman.” (An-Nisaa’: 3)

Ayat berkaitan poligami tersebut diturunkan selepas peperangan Uhud iaitu pada bulan Syawal tahun ketiga Hijrah. Seramai 70 orang tentera Muslimin telah syahid dalam peperangan tersebut dengan meninggalkan sebilangan janda dan anak yatim yang perlu diberi perhatian dan perlindungan.

Sebab diturunkan ayat ini bertujuan untuk membela anak-anak yatim serta menjaga kepentingan wanita-wanita yang kehilangan suami ketika peperangan Uhud. Poligami dibenarkan dengan alasan untuk memenuhi keperluan, mengatasi masalah dan menjaga kepentingan individu lain dan bukannya atas dasar memenuhi kepentingan sendiri.

Jelas bahawa isu poligami yang disentuh dalam al-Quran merupakan suatu keharusan untuk berpoligami dengan syarat-syarat yang tertentu dan bukanlah merupakan suatu perintah yang digalakkan.

Sentuhan khusus berkaitan poligami diteruskan dalam ayat 129 Surah an-Nisaa’:

“Dan kamu tidak akan dapat berlaku adil di antara isteri-isteri kamu sekalipun kamu bersungguh-sungguh (hendak melakukannya); oleh itu janganlah kamu cenderung dengan melampau (berat sebelah kepada isteri yang kamu sayangi) sehingga kamu biarkan isteri yang lain seperti benda yang tergantung (di awan-awan); dan jika kamu memperbaiki (keadaan yang pincang itu), dan memelihara diri (daripada perbuatan yang zalim), maka sesungguhnya Allah Maha Pengampun, lagi Maha Mengasihani.”

Ayat tersebut khusus menekankan soal keadilan dalam amalan poligami. Ayat ini seolah-olah memberi pengesahan bahawa lelaki yang berpoligami amat sukar untuk berlaku adil dalam soal kasih sayang.

Namun sebagai jalan tengah, mereka di syorkan supaya tidak terlalu cenderung kepada salah seorang isteri sahaja serta mengabaikan yang lain. Dapat difahami juga, sekiranya poligami ditakuti membawa kepada kezaliman, maka cukuplah berkahwin satu sahaja.

Kezaliman perlu mengambil kira perkara-perkara seperti pembahagian nafkah, kesihatan, kewangan dan kemampuan fizikal serta emosi. Jika tidak diraikan perkara-perkara ini, akan memberi kesan yang lebih buruk kepada perkahwinan.

Seorang sahabat Rasulullah SAW bernama Ghailan bin Salamah al-Tsaqafi r.a. mempunyai seramai sepuluh orang isteri. Setelah memeluk Islam, Rasulullah SAW mengarahkan Ghailan agar memilih empat orang isteri sahaja dan menceraikan yang lain.

Sabda Rasulullah SAW yang diriwayatkan oleh Ibnu Majah (No. 1953, Disahihkan al-Albani) mafhumnya:

Ibnu Umar telah berkata: Ghailan bin Salamah telah memeluk Islam dan mempunyai sepuluh orang isteri, maka Rasulullah SAW bersabda kepadanya yang bermaksud: “Ambillah daripada kalangan mereka itu empat orang sahaja.”

Manakala Qais bin Harith r.a. sebelum Islam mempunyai lapan orang isteri. Apabila beliau memeluk Islam, Rasulullah SAW memerintahkan agar dia memilih empat orang sahaja. Rasulullah SAW bersabda yang diriwayatkan oleh Abu Dawud (No. 2241, Sahih) mafhumnya:

“Daripada Qais bin al-Harith beliau berkata: Ketika aku masuk Islam, aku mempunyai seramai lapan orang isteri, kemudian datang Rasulullah SAW menyuruh aku memilih daripada kalangan mereka seramai empat orang sahaja.”

Poligami pada zaman Rasulullah SAW adalah untuk menjaga maruah wanita daripada berkahwin ramai kepada terhad hanya empat orang sahaja. Poligami tidak boleh sewenang-wenangnya tanpa batasan.

Rasulullah SAW mula berpoligami setelah kematian Saidatina Khadijah binti Khuwailid r.a. Perkahwinan baginda bersama ibunda Khadijah selama 28 tahun adalah tanpa poligami.

Perkahwinan Rasulullah SAW dengan isteri-isterinya selepas kematian Saidatina Khadijah r.a. adalah untuk menjaga kepentingan orang lain dan bertujuan mengembangkan dakwah Islam.

Saudah binti Zam’ah r.a. dikahwini atas dasar politik iaitu untuk menyelamatkan Saudah yang kematian suaminya daripada diseksa oleh kaumnya sendiri. Manakala perkahwinannya dengan Juwairiyah, anak kepada ketua kaum Bani Mustaliq bertujuan untuk memberhentikan perseteruan mereka dengan orang-orang Islam.

Rasulullah SAW berkahwin dengan Zainab binti Jahsy r.a. yang merupakan bekas isteri anak angkatnya, Zaid bin Haritsah r.a. adalah atas arahan Allah SWT bertujuan untuk menjelaskan hubungan dengan anak angkat tetap tidak sama dengan anak sendiri.

Hafsah binti Umar r.a. dikahwini Rasulullah SAW setelah kematian suaminya yang merupakan syahid pada Perang Badar, manakala perkahwinannya dengan Ummu Salamah r.a, seorang janda yang telah lanjut usianya adalah atas dasar perikemanusiaan dan menjaga kepentingan Ummu Salamah.

Satu-satunya perkahwinan Rasulullah SAW dengan anak dara ialah Saidatina Aisyah r.a. bertujuan untuk merapatkan hubungan persaudaraan dan persahabatan dengan Saidina Abu Bakar r.a. Aisyah r.a. juga seorang yang sangat bijak dan meriwayatkan 2,210 hadis dan daripada jumlah ini, 316 disebut dalam kedua-dua Sahih Bukhari juga Sahih Muslim.

Hukum asal poligami yang dipegang oleh jumhur Ulama adalah harus. Menurut Imam As- Syafi’e sebagaimana dalam kitab Al-Fiqh al-Manhaji karangan Dr Mustafa Khin, Mustafa Bugho dan Dr Ali Syarbanji menerangkan bahawa hukum asal poligami adalah harus tetapi boleh berubah menjadi makruh, sunat ataupun haram.

Ini adalah kerana sesuatu hukum perlu dilihat daripada aspek sebab dan illahnya. Kaedah mengatakan:

“Hukum-hukum syarak itu diillahkan dengan sebab-sebab, diikat dengan maslahat-maslahat.”

Jika poligami dilakukan semata-mata untuk keseronokan dan suami sendiri tidak yakin dengan kemampuannya untuk berlaku adil serta memberikan nafkah kepada isteri-isterinya, maka ia adalah makruh.

Ini kerana poligami bukanlah suatu keperluan dan boleh jadi kesan daripada perkahwinan itu akan memberikan kemudaratan kepada isteri-isterinya disebabkan ketidakmampuan suami. Rasulullah SAW pernah bersabda:

“Tinggalkanlah perkara yang meragukan kamu kepada perkara yang tidak meragukan kamu.” (HR Tirmidzi, No. 2518, Sahih)

Poligami menjadi sunat apabila suami memerlukan isteri yang lain seperti untuk mendapatkan zuriat, kerana isteri yang sedia ada tidak mampu hamil kerana masalah kesihatan. Disunatkan juga poligami dalam keadaan suami yang mempunyai keinginan yang kuat sehingga seorang isteri tidak mampu melayannya.

Dalam masa yang sama, suami mempunyai kemampuan dari sudut nafkah dan mampu berlaku adil terhadap isteri-isterinya. Maka ketika ini, tiada halangan baginya untuk berpoligami. Ini kerana, ia mempunyai kebaikan serta maslahat syarak.

Haram berpoligami dalam keadaan seseorang lelaki berasa yakin dia tidak mampu berlaku adil terhadap isteri-isterinya, boleh jadi kerana kemiskinan atau kerana kelemahannya atau dia tidak yakin dirinya dapat mengawal kecenderungan dan sifat prejudisnya.

Hukum poligami pada ketika ini tetap sah jika cukup rukun-rukun dan syarat-syarat nikah, namun ia haram dan suami menanggung dosa kerana akan memberi kemudaratan kepada orang lain, sebagaimana sabda Rasulullah SAW:

“Tidak ada kemudaratan dan tidak boleh melakukan kemudaratan.” (HR Ibnu Majah, No. 2341, Hadis Hasan)

“Kemudian jika kamu bimbang tidak akan berlaku adil (di antara isteri-isteri kamu), maka (berkahwinlah dengan) seorang sahaja, atau (pakailah) hamba-hamba perempuan yang kamu miliki. Yang demikian itu adalah lebih dekat (untuk mencegah) supaya kamu tidak melakukan kezaliman.” (An-Nisaa’: 3)

Jelas di sini, amalan poligami yang membawa kemudaratan, penganiayaan, ketidakadilan dan kezaliman adalah dilarang. Tindakan suami yang memulai langkah untuk berpoligami tanpa memenuhi kelayakan dan iktikad baik telah menimbulkan banyak masalah serta ketidakadilan bagi semua pihak yang terlibat.

Ketidakmampuan dari sudut kewangan dan kawalan emosi memberi kesan buruk bukan sahaja kepada pasangan yang berpoligami, malah turut mempengaruhi kesejahteraan anak-anak.

Maka bagi mengelakkan kemudaratan ini berlaku, permohonan poligami di Malaysia perlu melalui kebenaran daripada mahkamah syariah setiap negeri dengan syarat-syarat yang tertentu.

Namun, disebabkan tidak menepati syarat-syarat yang diperlukan, terdapat pasangan yang ingin berpoligami sanggup melalui jalan pintas dengan melakukan pernikahan di sempadan.

Perlu diingatkan, tujuan pensyariatan sesebuah perkahwinan sama ada monogami mahupun poligami adalah untuk mencapai sakinah, mawaddah dan rahmah dalam rumah tangga.

Poligami yang dibenarkan adalah untuk membawa kesejahteraan, namun amalannya  telah menyempitkan tafsiran poligami dalam masyarakat sebagai sesuatu yang lebih membawa kemudaratan.

Amalan poligami juga perlu merujuk kembali bagaimana permulaan ia disyariatkan sebagai satu alat penyelesaian sosial yang perlu digunakan dengan sangat berhati-hati serta berhemah. Jika ia disalahgunakan, akan memberi kesan negatif kepada diri sendiri, keluarga, bahkan masyarakat sekeliling.

Puan Hasliza Talib
Pensyarah Jabatan Kefahaman dan Pemikiran Islam
Universiti Islam Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lesen Kereta Manual atau Auto? Timbang 3 Aspek Ini

Seseorang telah menghantar mesej peribadi kepada seorang pengguna Twitter, sama ada beliau patut mengambil lesen memandu kereta manual atau automatik.

Jawapan untuk soalan ini mungkin mudah sahaja untuk sesetengah pihak, namun mungkin menimbulkan keraguan untuk sesetengah yang lainnya.

Jika adanya keraguan, ada baiknya anda menimbang tara kelebihan dan kekurangan mengambil kedua-dua jenis lesen berkenaan.

Apa-apa sahaja keputusan yang anda lakukan, saya secara peribadinya mencadangkan anda untuk mempertimbangkan tiga aspek utama ini; kemampuan kemahiran fizikal, keperluan jenis transmisi pemanduan dan kos untuk memperoleh lesen.

Untuk penulisan saya kali ini, saya tidak mahu berbasa-basi lagi dan ingin terus sahaja kepada perbincangan penting kita.

Kita mulakan dahulu dengan aspek pertama iaitu kemampuan kemahiran fizikal yang diperlukan untuk memperoleh kedua-dua jenis lesen memandu ini.

Bagi memudahkan cerita kita, saya ingin mulakan dengan menerangkan mana yang lebih mudah dahulu iaitu kereta transmisi automatik.

Secara umumnya, memandu kereta automatik jauh lebih mudah kerana anda tidak perlu fikir cara dan bila untuk menukar gear ketika kenderaan anda sedang bergerak.

Masuk sahaja dalam kereta, pasang tali pinggang keledar, masukkan kunci, hidupkan enjin, tekan brek sambil menarik batang gear daripada mod parkir (P) atau neutral (N) kepada mod pemanduan (D), lepaskan brek tangan, kemudian tekan sahaja pedal minyak menggunakan kaki anda.

Ketika kenderaan anda mula-mula bergerak, gear kereta anda akan bermula pada gear satu. Gear akan meningkat naik sebaik sahaja sistem kenderaan anda mengesan peningkatan kelajuan bagi menyesuaikan gear tersebut dengan kelajuan kereta anda.

Gear itu juga akan menurun apabila sistem itu mengesan kenderaan anda bergerak lebih perlahan.

Oleh sebab itu, kenderaan transmisi automatik digelar ‘automatik’ kerana sistem kendalian gear tersebut adalah bersifat automatik dan tidak memerlukan kendalian manual pemandu itu sendiri.

Bagi kenderaan transmisi manual pula, cara kendalian gearnya boleh jadi agak ‘menakutkan’ bagi seseorang yang lemah kemahiran koordinasi fizikal.

Berbeza dengan kereta automatik yang hanya mempunyai pedal brek dan minyak sahaja yang boleh dikendalikan dengan satu kaki sahaja (lazimnya kaki kanan), kereta manual pula mempunyai tambahan satu lagi pedal iaitu pedal klac yang perlu dikendalikan dengan kaki kiri.

Jika dengan kereta automatik, cukup sekadar menukar mod pemanduan kepada D sahaja kereta anda boleh bergerak, kereta manual memerlukan lebih lagi usaha daripada itu.

Bagi kereta manual, setelah menghidupkan enjin, anda perlu menekan pedal klac sepenuhnya dengan kaki kiri anda. Setelah itu, barulah anda boleh mengalihkan batang gear kereta anda kepada gear satu.

Setelah gear satu masuk, anda perlu secara perlahan-lahan melepaskan klac anda, namun anda tidak boleh melepaskan sepenuhnya secara tiba-tiba kerana tindakan tersebut akan mematikan kenderaan anda!

Selepas melepaskan sedikit tekanan kaki kiri daripada pedal klac, kaki kanan anda harus menekan pedal minyak secukupnya, sehingga anda nampak kenderaan anda mahu ‘terangkat sedikit.’

Kemudian, barulah anda boleh lepaskan brek tangan. Jika tekanan pada pedal minyak menggunakan kaki kanan seimbang dengan pelepasan tekanan kaki kiri pada pedal klac, kenderaan anda seharusnya mampu bergerak ke hadapan dan enjin tidak seharusnya mati.

Kemudian, apabila kelajuan kenderaan mula stabil, anda bolehlah mula melepaskan tekanan kaki kiri daripada pedal klac dan anda boleh terus memandu.

Namun, bagaimana pula jika anda mahu memandu lebih laju tetapi gear satu tidak memadai untuk kelajuan yang ingin dicapai?

Maka, anda perlu menaikkan gear satu kepada gear dua sendiri secara manual.

Sambil-sambil anda menekan pedal minyak dengan kaki kanan anda, anda perlu menekan pedal klac sepenuhnya dengan kaki kiri, kemudian anda perlu menukar gear kepada gear dua pada batang gear anda menggunakan tangan kiri anda sambil tangan kanan mengawal stereng.

Setelah itu, anda perlu perlahan-lahan melepaskan klac menggunakan kaki kiri anda. Apabila kelajuan kereta anda telah pun meningkat dengan sesuai, barulah anda boleh melepaskan klac sepenuhnya.

Bagaimana pula jika ingin ke gear tiga, empat, dan lima? Ulanglah proses tersebut.

Di sini, kita dapat lihat bahawa pemanduan kereta manual jauh lebih sukar kerana seseorang pemandu itu perlu untuk memahirkan diri dengan koordinasi kedua-dua belah kaki dan tangan.

Kaki kanan dan kiri perlu mengawal pedal minyak dan klac. Tangan kanan dan kiri perlu digunakan secara serentak untuk mengawal stereng dan menukar gear.

Ketika menukar gear pula, anda perlu memandang ke hadapan dan tidak boleh memandang batang gear untuk tahu bagaimana untuk menukar gear seterusnya; bimbang nanti anda mungkin tidak nampak jika ada apa-apa bahaya yang ada di hadapan mata anda.

Tambahan lagi, penukaran gear kereta manual ini tidak mudah bagi seseorang pemandu pemula. Koordinasi antara kedua-dua kaki dan tangan sahaja tidak cukup.

Anda perlu tahu sendiri pada kelajuan yang bagaimana gear kereta anda perlu dinaikkan atau diturunkan.

Malah lebih sukar lagi, anda perlu tahu sendiri berdasarkan ‘getaran’ dan bunyi kenderaan anda bila masa yang sesuai untuk melepaskan klac.

Jurulatih memandu anda mungkin boleh mengajar anda, namun akhirnya anda sendiri perlu bina kemahiran untuk ‘merasa’ sendiri bila masa yang sesuai untuk anda menukar gear dan melepaskan klac dengan baik.

Jika tersalah lepas klac secara tiba-tiba, kenderaan anda boleh mati. Atau jika anda tidak mengimbangkan pelepasan klac dengan tekanan minyak dengan baik, kenderaan anda mungkin boleh berundur di jalan yang berbukit; kenderaan anda boleh melanggar kenderaan di belakang jika ini berlaku.

Berbeza dengan kereta manual, pengunduran ini sangat jarang berlaku dan anda tidak perlu mengendalikan pedal klac. Gear akan bertukar secara automatik, sesuai dengan kelajuan kenderaan anda. Kenderaan anda juga tidak akan mati secara tiba-tiba.

Oleh itu, jika anda mahu memilih untuk mengambil lesen manual, anda harus berfikir semasak-masaknya, jika anda belum mahir memandu kereta manual, adakah anda mampu untuk belajar kemahiran koordinasi fizikal ini?

Seterusnya, kita bincangkan pula keperluan anda sebagai pemandu. Adakah pekerjaan atau perjalanan hidup anda cukup sahaja dengan pemanduan kereta automatik atau adakah anda akan kerap juga memerlukan pemanduan kereta manual?

Jika cukup sekadar memandu kereta automatik sahaja, ada baiknya anda mudahkan hidup anda dan ambil lesen automatik sahaja. Tidak perlu serabutkan fikiran anda.

Namun, jika pada masa akan datang, pekerjaan atau kerja seharian anda memerlukan anda memandu kereta manual dengan kerap, mahu tidak mahu, anda perlu juga mengambil lesen manual.

Anda tidak perlu bimbang jika anda mengambil lesen manual kerana akhirnya, anda juga akan dibenarkan memandu kereta automatik jika anda mempunyai lesen manual.

Seterusnya, kita bincangkan pula aspek yang mungkin paling penting untuk kebanyakan bakal pemandu ialah, kos untuk memperoleh lesen itu sendiri.

Secara umumnya, lesen kereta automatik adalah lebih mahal sedikit berbanding kereta manual kerana kos penyelenggaraan kereta automatik adalah lebih tinggi berbanding kereta manual.

Menurut laman web Carsome, kos untuk memperoleh lesen kereta manual adalah antara RM1,150 hingga RM1,300, manakala untuk kereta manual pula ialah antara RM1,250 hingga RM1,500.

Jika melihat pada anggaran kos ini, sudah pasti ramai yang beranggapan lebih baik ambil lesen kereta manual. Bukan sahaja lebih murah, malah dengan lesen manual, kenderaan automatik juga boleh dipandu, tidak seperti pemegang lesen kereta automatik yang tidak dibenarkan memandu kereta manual.

Namun, anda juga harus pertimbangkan aspek pertama yang dibincangkan tadi; adakah anda cukup mampu untuk menguasai kemahiran koordinasi fizikal kaki dan tangan untuk memandu kereta manual?

Jika anda rasa tidak mampu, maka ada kebarangkalian yang tinggi anda tidak mampu untuk lulus ujian jalan raya JPJ untuk kali pertama dan anda perlu mengulang ujian tersebut di samping dikenakan bayaran tambahan.

Jika gagal lagi, anda perlu ulang lagi dan bayar lagi. Begitulah ‘ratibannya’ sehinggalah anda lulus, itu pun tidak tahu entah bila.

Namun, bagi kemahiran memandu kereta automatik, walaupun awalnya mungkin anda terpaksa membayar lebih mahal sedikit, kebarangkalian untuk anda mengulang ujian JPJ adalah lebih rendah kerana memandu kereta automatik itu secara umumnya jauh lebih mudah.

Maka, kebarangkalian untuk anda mengulang ujian JPJ adalah lebih rendah dan anda sudah jimat kos di situ.

Kesimpulannya, apa-apa sahaja lesen memandu yang anda ingin ambil, anda perlu kenal diri anda, baik daripada segi kemampuan fizikal, keperluan anda dan kemampuan kewangan anda.

Tidak kiralah apa-apa jenis lesen sekalipun, hakikatnya jika anda seorang yang berjiwa kental dan bersemangat untuk belajar, segala-galanya mampu berlaku.

Namun anda juga haruslah berlaku adil pada diri sendiri dan tidak terlalu menyeksa diri. Jangan terleka pada kemampuan, keperluan dan kos jangka masa pendek sahaja.

Rancanglah kesemuanya untuk jangka masa panjang, agar anda tidak sesali apa-apa sahaja keputusan yang anda lakukan.

Wan Salman Wan Sallam, aktivis Pertubuhan IKRAM Malaysia.

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tragedi Yaman yang masih berpanjangan

Dalam perkembangan baru mengenai perang di Yaman, kumpulan Houthi secara serentak memperhebatkan serangannya dengan dron di kawasan minyak di selatan dan barat ke bandar Ma’rib, dan laporan media mendedahkan ramai yang terkorban disebabkan tragedi itu.

Pada 9 April lalu, perang di Yaman menyaksikan pertempuran sengit antara tentera prokerajaan dan pemberontak Houthi berhampiran bandar Ma’rib, yang mana Houthi melancarkan serangan untuk maju ke kubu kuat terakhir kerajaan di utara itu.

Pertempuran berlangsung di tiga sisi, dan pemberontak telah membuat pengepungan di daerah Kassara dan al-Mashjah di barat laut Ma’rib, tetapi mereka tidak dapat terus ke wilayah Jabal Murad di selatan negara itu.

Pertempuran itu dilaporkan telah mengorbankan 123 orang melibatkan 48 tentera prokerajaan dan 75 pemberontak Houthi dalam tempoh 48 jam.

Konflik di negara ini sejak akhir tahun 2014 telah mengorbankan puluhan ribu nyawa manakala jumlah pelarian pula semakin meningkat. Sementara itu, hampir 80 peratus daripada penduduk Yaman yang berjumlah sekitar 29 juta orang itu bergantung kepada bantuan luar hinggakan negara itu menjadi negara yang mengalami krisis kemanusiaan terbesar di dunia.

Menurut Majlis Keselamatan PBB, pertempuran di Ma’rib menyebabkan sejuta orang dipindahkan ke dalam negara dengan risiko yang besar dan mengancam usaha mencapai penyelesaian politik pada saat masyarakat antarabangsa semakin bersatu untuk mengakhiri konflik.

Lebih setahun yang lalu, Houthi yang disokong Iran telah berusaha untuk menguasai bandar Ma’rib yang terletak di wilayah yang kaya minyak itu dengan tujuan untuk menguasai sepenuhnya seluruh utara Yaman.

Selepas tempoh bertenang mereka itu, pada 8 Februari lalu Houthi kembali menyerang pasukan kerajaan yang disokong oleh pakatan tentera pimpinan Arab Saudi di negara termiskin Semenanjung Arab itu.

Ratusan tentera kedua-dua pihak terbunuh dalam pertempuran yang berlaku, yang cuba dikendalikan oleh pihak Houthi sebelum mengadakan sebarang rundingan baru dengan kerajaan yang diakui, terutama berikutan tekanan kerajaan Presiden AS, Joe Biden untuk mendorong penyelesaian politik.

Bandar Ma’rib masih belum tersentuh oleh perang pada awalnya, tetapi hampir setahun yang lalu pertempuran menghampirinya hinggalah tercetus sekali lagi peperangan pada bulan ini.

Lokasi bandar kecil ini penting bukan hanya kerana jaraknya dekat dengan Sana’a, tetapi kerana ia dianggap sebagai batu loncatan menuju wilayah selatan dan utara melalui persimpangan utama.

Antara 20,000 dan 30,000 orang tinggal di Ma’rib pada masa sebelum tercetusnya konflik pada tahun 2014, tetapi populasinya meningkat dua kali ganda hingga menjadi ratusan ribu setelah mereka terlantar dan mengharapkan perlindungan.

Houthi menyerang Arab Saudi dengan dron

Sebaliknya, media rasmi di Arab Saudi melaporkan pada Ahad lalu bahawa pakatan Arab memintas dan menghancurkan dua dron yang dilancarkan oleh kumpulan sekutu Iran itu ke arah Khamis Mushait dan Jizan, di selatan Arab Saudi.

Pakatan itu mengatakan akan mengambil langkah praktikal yang diperlukan untuk melindungi orang awam, sesuai dengan undang-undang antarabangsa.

Sementara itu, jurucakap tentera Houthi, Yahya Saree mengatakan dalam Twitternya bahawa kumpulan itu melancarkan dua dron di lapangan terbang Jizan di Arab Saudi selatan dan di  Pengkalan Udara Raja Khalid di Khamis Mushait.

PBB dan Amerika Syarikat telah memperhebatkan usaha diplomatik untuk mengumumkan perjanjian gencatan senjata yang disambut oleh Arab Saudi dan kerajaan Yaman.

Namun, Houthi terus mendesak agar diangkat sekatan di laut dan udara sepenuhnya oleh pakatan Arab di kawasan yang dikendalikan oleh kumpulan itu.

Konflik Yaman dan kegagalan transisi politik

Kerana sasaran peperangan Houthi adalah Muslim, maka Iran menjadi negara setia yang membantu pergerakan tentera Houthi hingga ke hari ini. Manakala dalam hampir sedekad terakhir ini, konflik tersebut tidak lagi disebabkan hubungan kerajaan dengan barat tetapi faktor lain, iaitu kegagalan transisi politik dari Presiden Ali ke Presiden Hadi.

Kegagalan transisi ini nampaknya memberikan kesan yang hebat dan mempengaruhi kebanyakan masyarakat. Penduduk Yaman yang majoritinya Sunni dan mendukung kerajaan, berbelok mendukung Houthi dan menguasai wilayah penting di negara itu pada September 2014 lalu dengan tuntutan turunnya harga bahan keperluan utama dan kerajaan baru.

Tujuh tahun sudah dilewati, namun konflik ini masih terus berlangsung hingga hari ini. Jika mulanya pemberontakan hanya terpusat di Saada dan wilayah utara lainnya, kini tentera Houthi memperluaskan cakupannya hingga ke Sana’a dan seluruh kota di Yaman.

Berikutan tragedi itulah yang memaksa Presiden Mansour Hadi untuk lari meninggalkan Yaman pada tahun 2015 dan kerana konflik yang tidak berkesudahan di negara Yaman itu menjadikannya negara termiskin di Semenanjung Arab beberapa tahun.

Menurut United Nations Development Programme (UNDP), jika konflik ini berlarutan sehingga tahun 2022, Yaman diramalkan menjadi negara termiskin di dunia.

Tahun 2014 merupakan tragedi getir bagi Yaman. Houthi yang beraliran Syiah Zaidi mula melakukan pemberontakan terhadap kerajaan. Walaupun terbatas di daerah miskin saja di bahagian utara negara tersebut, konflik Yaman ini tetap membuat masyarakat menderita.

Ideologi keagamaan, kegagalan transisi politik, kenaikan harga bahan utama, tuntutan pembentukan kerajaan baru, campur tangan pihak asing, ‘budaya’ berperang dan gila kuasa menjadi faktor penting tercetusnya tragedi di negara Yaman ini.

Persoalan ideologi bukan perkara baru dalam Islam. Setidaknya sejak abad ke-11 H, alasan klasik ini kerap menjadi penyebab huru-hara dalam persoalan agama. Implimentasinya berbeza, dari yang membolehkan berlaku diskriminasi hingga menghalalkan darah antara satu dengan lainnya. Sungguh ini sangat tidak rasional.

Peralihan politik yang lancar sangat penting bagi semua pihak untuk merealisasikannya. Keinginan kerajaan, bekas kerajaan serta rakyat untuk mengembalikan kesejahteraan dan keamanan mesti benar-benar dilaksanakan dalam fasa ini. Saya berpendapat bahawa orang-orang Yaman sangat menginginkan perdamaian tetapi malangnya sebilangan elit menginginkan sesuatu yang lain.

Mengenai harga bahan utama pula, ini tidak boleh diabaikan. Benar, hal ini tidak ada kaitannya dengan agama, tetapi jika majoriti rakyat dalam sesebuah negara bersatu tenaga memprotes harga bahan pokok yang relatif naik, tentu perkara ini mesti menjadi keutamaan. Namun, protes yang baik ialah protes yang dilakukan dengan bijak dan berstrategi.

Menginginkan kerajaan baru tentunya merupakan sesuatu yang wajar dalam sesebuah negara. Adanya ketidakpuasan terhadap kerajaan yang sedang berkuasa menjadi salah satu penyebab hasrat ini muncul secara spontan. Akan tetapi tentu tidak bijak jika perkara tersebut mereka lakukan dengan tidak berstrategi. Menantikan hingga pilihan raya umum (PRU) tiba adalah cara terbaik dengan membuktikannya di atas kertas undi.

Setiap negara sebenarnya tidak dapat lari daripada masalah. Tetapi setiap negara juga perlulah tahu bagaimana cara dapat menangani permasalahan tersebut. Sewajarnya campur tangan negara lain dalam urusan dalaman sesebuah negara bukanlah sesuatu yang perlu diterima, daripada mendamaikan, ia menjadikan negara itu lebih teruk.

Selain itu, ‘budaya’ menyelesaikan masalah dengan diplomasi dan rundingan adalah sesuatu yang biasa, supaya dunia ini cerah tanpa dentuman bom dan peluru berpandu yang tersebar. Begitu juga kerajaan yang mementingkan diri sendiri. Nampaknya seakan tidak ada apa-apa, tetapi sebenarnya ini adalah sumber kepada kehancuran sesebuah negara.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memaknai integriti, membina jati diri

Video yang berjudul ‘Homeless man finds a lady’s wedding ring’, berdurasi 7 minit 32 saat itu sangat memberi kesan yang terbaik untuk dijadikan motivasi tentang sebuah integriti.

Ia diangkat daripada kisah nyata yang dialami oleh Sarah Darling yang berasal dari Kansas City, Missouri, Amerika Syarikat yang menzahirkan rasa kecewa dan sedih setelah menyedari cincin yang disayanginya hilang.

Sebelumnya, Sarah telah mengosongkan isi dompetnya dengan memberikan beberapa keping wang ke dalam cawan tadahan Billy Ray Harris yang duduk di kaki lima itu. Lelaki itu telah kehilangan tempat tinggal dan sering tinggal di bawah jambatan.

Diringkaskan kisah, boleh saja lelaki gelandangan tersebut menjual cincin itu ketika ditemui sewaktu mengira jumlah wang hasil mengemisnya, kerana ia sangat memerlukannya untuk meneruskan hidup.

Namun, situasi itu tidak berlaku walaupun setelah dirinya mengetahui nilai harga sebuah cincin itu sangat tinggi, sebaliknya dia berusaha mencari si empunya cincin yang mahal itu untuk dikembalikan semula.

Pertemuan itu berjaya hinggakan dirinya dihargai dengan diberikan penghargaan. Sarah Darling dan suaminya membuat pengumpulan dana dalam talian (online) untuk Billy. Derma dan pujian juga diberikan kepada Billy.

“Dalam hidup, apa yang terjadi akan berlaku. Billy – tindakan manismu walaupun dalam kesusahan dirimu sendiri, buktikan bahawa ada kerendahan hati di dunia… Kamu adalah salah satu contoh yang bersinar,” tulis Chris dan Mel dari England di laman web giveforward.com yang mengumpulkan wang derma itu.

“Saya berasal dari Singapura dan saya sangat berterima kasih atas kejujuran yang anda lakukan!” tulis Ophelia Wong Zen-na, yang memberikan USD10. Tahukah anda berapa nilaian yang terkumpul untuk seorang gelandangan itu? Ia bernilai USD190, 056 yang bersamaan RM767,283.

Begitulah sebuah kisah yang boleh kita ambil iktibar bagaimana seorang gelandangan mampu mengaplikasi nilai integriti yang ada pada dirinya. Bahkan sebenarnya banyak kisah realiti yang lain yang boleh kita jadikan panduan.

Betapa indahnya perkataan ini dengan beberapa huruf dan maknanya yang cukup besar jika diterapkan dalam kehidupan seharian. Dalam situasi yang lain, perkataan ini sebenarnya hampir pudar daripada ingatan yang penuh dengan pelbagai toksik kejahatan yang berlaku di negara kita ini.

Seperti rasuah yang kesnya sering berlaku, adakah kempen kesedaran yang dilakukan banyak pihak tidak cukup lagi untuk mereka tidak melakukannya? Banyak persoalan yang selalu difikirkan.

Sewajarnya, kita perlu meningkatkan kesedaran dalam bidang integriti dalam usaha memerangi rasuah tetapi kita juga memerlukan ketegasan dan undang-undang hukuman kepada mereka yang melakukannya.

Kita perlu menyingkirkan kaedah menjaga hati, rakan baik atau yang seumpama dengannya untuk menangani rasuah. Sesiapa yang melakukan rasuah tidak perlu ada rasa simpati apatah lagi belas kasihan terhadapnya.

Tetapi ia perlu diterjemahkan dengan kata-kata ke dalam tindakan dan meningkatkan kesedaran dengan melaksanakan hukuman yang termaktub dalam perundangan.

Bagaimana kita perlu membersihkan negara daripada segala jenis perbuatan yang melanggar integriti ini? Boleh jadi kerana kurangnya kecekapan pentadbiran sebahagian besar kakitangan kerajaan dan kurangnya rasa tanggungjawab mereka serta menunda isu yang sepatutnya diselesaikan segera, menyumbang kepada kerosakan dan hancurnya nilai integriti itu.

Pada awal bulan ini, sekali lagi kita didedahkan dengan isu integriti seorang yang dikenali namanya, yang mana Suruhanjaya Pencegahan Rasuah Malaysia (SPRM) memulakan siasatan dengan perkembangan baharu berkaitan kes seorang Datuk yang dilaporkan menerima rasuah RM1 juta daripada seorang ahli perniagaan pada tahun 2013.

Terpampang di media satu persatu isu berlaku dalam negara. Penangkapan individu tertentu oleh SPRM hinggalah mereka yang dikatakan ahli agama, tidak boleh dipandang remeh kerana ia berkait rapat isu integriti.

Kemunculan tamadun Islam sangat dibanggakan bermula zaman Rasulullah SAW, sahabat dan khalifah-khalifah selepasnya kerana ketinggian akhlak dan budi pekerti pemimpin dan rakyat.

Ini belum lagi disebutkan mengenai kes-kes yang berprofil tinggi negara yang dilakukan mereka yang ternama yang secara terang-terangan mengabaikan integriti ini.

Perkara ini tidak boleh terus didiamkan. Tindakan tegas perlu diteruskan tanpa berselindung siapa mereka yang melakukannya. Memang jika berbicara soal integriti, ia tidak lari daripada sesiapa, sama ada berjawatan tinggi mahupun orang biasa.

Kepentingan integriti turut dibangkitkan Ustaz Nik Omar Nik Ab Aziz dalam Siri Bicara Ummah yang bertajuk ‘Kepimpinan Soleh Berintegriti dari Aspek Pendidikan’ yang disiarkan secara langsung pada 16 Disember lalu.

“Betapa pentingnya integriti dalam kehidupan peribadi atau dalam kehidupan berorganisasi dan bernegara. Integriti bukanlah terhadap individu tertentu sahaja. Sebolehnya kita ingin melahirkan semua warganegara, hamba Allah SWT, rakyat mana-mana negara termasuk negara kita, semuanya berintegriti.”

Menurutnya lagi, ilmu dan kefahaman serta penghayatan dalam kehidupan seseorang perlu kepada integriti dan ia bukan satu kalimah yang boleh ucap dalam mana-mana pentas, program tetapi ia memerlukan penghayatan dan kefahaman yang sebenarnya.

Jelaslah perkara ini perlu dibentuk sedari kecil sebagaimana penulisan Dr Muhammad Faiz Na’aman bertajuk ‘Integriti Bermula Dari Sistem Pendidikan’.

Beliau menekankan bahawa nilai jati diri jika disematkan sedari kecil lagi dan secara konsisten sepanjang masa, lambat-laun ia boleh menghasilkan generasi yang punya rasa malu untuk gagal yang menebal, di samping berani menegakkan kebenaran dan bersifat amanah terhadap tanggungjawab yang diberi.

Terdapat satu kisah daripada al-Hasan bin Arafah dalam kitab Siyar A’lam an-Nubala’ karya Imam adz-Dzahabi yang menyatakan, suatu hari seorang ulama besar berkata padanya:

“Suatu hari aku meminjam sebatang pen daripada seseorang ketika aku berada di Syam. Kemudian saya terlupa untuk mengembalikannya. Ketika perjalananku sudah sampai ke Kota Merv, saya teringat bahawa pen yang dipinjam masih masih belum dipulangkan. Maka saya berjalan lagi ke Syam untuk mengembalikan kepada pemiliknya.”

Tahukah kita berapa jarak dari Kota Merv ke negara Syam? Dirujuk melalui peta, jarak antara dua wilayah tersebut sekitar 2,500 kilometer. Syam letaknya di wilayah utara jazirah Arab dan Merv letaknya di Asia Tengah iaitu di negara Turkmenistan. Bayangkan betapa jauhnya tempat itu.

Kisah ini menunjukkan bagaimana ulama yang terkenal ini, Abdullah bin Mubarak atau yang lebih dikenali sebagai Ibnu Mubarak memberikan teladan kepada kita semua mengenai sikap integriti dan amanah yang sangat luar biasa.

Ketika dirinya meminjam sesuatu, maka beliau mengembalikannya kepada pemiliknya walaupun terpaksa menempuh jarak yang sangat jauh. Realitinya, inilah adab yang hilang daripada masyarakat kita kini.

Profesor Tan Sri Dr Abdullah Md Zin dalam artikelnya pada 2017 menyatakan beberapa kisah dalam al-Quran memaparkan panduan integriti terbaik.

“Seorang lelaki menolak pelawaan seorang perempuan jelita untuk berkhalwat semata-mata takutkan Allah. Itulah yang terjadi kepada Nabi Yusuf AS yang digoda isteri pembesar Mesir, dikisahkan dalam Surah Yusuf ayat 23-24.”

Manakala dalam surah al-Kahfi ayat 95, Zulqarnain menolak tawaran harta sebuah kaum untuk membina dinding pemisah menutup sudut di antara dua gunung supaya dapat menutup jalan keluar terakhir bagi Yakjuj dan Makjuj kerana sudah mencukupi harta dianugerahkan Allah SWT.

Rasulullah SAW adalah model terunggul kepemimpinan, memenuhi fitrah manusia melalui sifat amanah, siddiq (benar), tabligh (menyampaikan) dan fatanah (bijaksana). Pemimpin Arab Quraisy memberi gelaran al-Amin kepada baginda berikutan ketinggian sifat integriti dan akauntabiliti memberi perkhidmatan cemerlang kepada masyarakat.

Profesor undang-undang Universiti King Abdulaziz, Jeddah, Dr Omar Al-Khudhi menjelaskan bahawa undang-undang yang melindungi warganegara daripada terjerumus kepada amalan rasuah (hilangnya nilai integriti), menghalang mereka daripada melakukan perkara tersebut.

Tetapi undang-undang sedia ada yang tidak tegas dan tidak membuatkan masyarakat takut dengannya, juga tetap tidak berkesan melainkan dengan melakukan pencegahan sedari awal diketahui perkara itu akan terjadi di samping operasi penguatkuasaan yang lebih efektif.

Selain mewujudkan pencegahan dan penguatkuasaan ini, ketakutan kepada ancaman dan larangan agama seharusnya berada di puncak utama yang menghalang seseorang daripada melakukan rasuah tersebut.

Kitab Siyar A’lam an-Nubala’, Imam Adz-Dzahabi [4042 (15/411)]

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kesihatan Mental Lelaki Jadi Fokus Forum Hari Bapa

SERI KEMBANGAN – Dua forum menarik secara dalam talian bakal bertemu penonton pada hujung minggu ini sempena Sambutan Hari Bapa 2022 anjuran Better Dads Malaysia dan Pertubuhan IKRAM Malaysia (IKRAM).

Dalam satu kenyataan bersama semalam, Jason Leong, Penasihat Better Dads Malaysia dan Dr Sabariah Baharun, Ahli Jawatankuasa Pusat IKRAM berkata, sambutan Hari Bapa pada tahun ini bertemakan “Membina Ketahanan Bapa dan Keluarga Berlandaskan Kesejahteraan Mental”.

Menurut Jabatan Perangkaan Malaysia, purata kadar bunuh diri bagi tahun 2017-2019 ialah 5.6 bagi setiap 100,000 orang tetapi kadar bunuh diri bagi lelaki lebih ketara iaitu 8.8 bagi setiap 100,000 orang berbanding 2.4 bagi setiap 100,000 bagi wanita.

“Malaysia telah menyaksikan peningkatan sebanyak 61.7 peratus percubaan membunuh diri dalam tempoh enam tahun dari 2016, dengan catatan lebih tinggi dalam kalangan lelaki dewasa berumur 19 hingga 40 tahun.”

Tambah mereka, data polis yang dikongsi dalam media menunjukkan 312 orang cuba membunuh diri pada 2021. Daripada 312 percubaan bunuh diri tersebut, 67.9 peratus atau 212 adalah lelaki dan 32.1 peratus atau 100 orang adalah perempuan.

Manakala lebih separuh daripada kes pada 2021 (60.3 peratus) melibatkan orang dewasa berumur 19 hingga 40 tahun dengan 188 kes (131 lelaki dan 57 perempuan).

“Sebanyak dua (2) forum dalam talian yang memfokuskan kepada daya tahan dan kesihatan mental kaum lelaki juga akan diadakan sebagai sebahagian daripada Program Hari Bapa 2022,” kata mereka.

Forum-forum tersebut bakal berlangsung pada Sabtu dan Ahad (18 & 19 Jun 2022) ini yang membawakan panelis yang arif dalam bidang kekeluargaan menerusi forum dalam bahasa Melayu dan  Inggeris.

Tajuk: Bapa Hero Keluarga: Membina Ketahanan Bapa (Bahasa Melayu)

Moderator: Cik Murni Hayati Mohd Dollah (IKRAM)

1. En. Ahmad Shafiai Uda Jaafar
(Pakar Kepintaran Gender, Jurulatih Profesional & Penulis)

2. En. Eddy Marson Yasir
(Penceramah Profesional & Jurulatih Kehidupan Keluarga, Better Dads Malaysia)

Tajuk: Resilient Fathers Build Resilient Families: Promoting Mental Health & Emotional Wellbeing (Bahasa Inggeris)

Moderator: Mr. Joshua Hong (Better Dads Malaysia)

1. Pn. Azlina @ Roszy Mohamad Ghaffar
(Perunding Psikologi Klinikal, Pengasas & CEO Pusat Psikologi dan Rehabilitasi Atfal Jannah)

2. Mr. Jason Leong
(Pengasas bersama dan Penasihat, Better Dads Malaysia)

Menurut mereka, program bersama Sambutan Hari Bapa 2022 ini disokong oleh Lembaga Penduduk dan Pembangunan Keluarga Negara (LPPKN) di bawah Kementerian Pembangunan Wanita, Keluarga dan Masyarakat.

“Bersempena dengan Sambutan Hari Bapa 2022, Better Dads Malaysia akan mengumumkan dua pemenang Anugerah Bapa Teladan,” tambah Jason dan Dr Sabariah.

Pemenang Anugerah Bapa Teladan akan diumumkan semasa dua forum tersebut berlangsung yang akan disiarkan secara langsung (Live) melalui laman Facebook Better Dads Malaysia dan Pertubuhan IKRAM Malaysia.

Dalam pada itu, Dr Sabariah berkata, IKRAM berbesar hati dapat bekerjasama dengan Better Dads Malaysia untuk menganjurkan program Sambutan Hari Bapa 2022.

“Kami percaya dengan membina institusi keluarga utuh melalui hubungan etnik dan agama yang harmoni ini dapat memotivasikan dan memperkukuh kaum bapa di seluruh negara serta dapat membangunkan masyarakat yang kuat, bersatu padu dan progresif dalam konsep Negara Rahmah atau Negara Penyayang,” jelasnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sebarkan Rahmah, Santuni Ummah

Allahu Akbar, Allahu Akbar, Allahu Akbar, Walillahil Hamd.

Setinggi-tinggi pujian dan kesyukuran kepada Allah SWT atas segala nikmat-Nya yang melimpah ruah, nikmat bulan Ramadan yang baru saja meninggalkan kita serta nikmat kembali kepada fitrah yang baru mendatangi kita.

Semoga kita memperolehi keberkatan, rahmah dan pengampunan-Nya serta jaminan pembebasan daripada api neraka, memperolehi ganjaran pahala yang akan membawa kita semua memenangi keredaan dan syurga-Nya di akhirat sana dengan bekalan takwa.

Sambutlah kedatangan Hari Raya Aidilfitri ini dengan rasa gembira, dalam suasana aman sejahtera yang membolehkan kita menziarahi keluarga, sanak saudara, sahabat handai, kenalan jauh dan dekat.

Gunakanlah kesempatan sambutan Aidilfitri ini untuk kita memperkuatkan hubungan silaturahim sesama kita, meneguhkan hubungan persahabatan dan mempereratkan hubungan kejiranan sesama rakyat Malaysia.

Untuk ahli-ahli IKRAM, manfaatkanlah Syawal ini dengan membina hubungan dan kerjasama yang lebih luas dengan pelbagai pihak di kawasan masing-masing dengan aktiviti yang mendekatkan IKRAM dan masyarakat.

Dalam masa yang sama kita, jangan lupa tanggungjawab kita membela nasib umat Islam di seluruh dunia yang sedang berhadapan dengan pelbagai cabaran dan ujian kehidupan yang getir seperti di Syria, Palestin, Iraq, Somalia, Sudan, Kashmir, umat Islam Rohingya, Uighur dan lain-lain.

Dalam kesempatan khusus ini, saya menyeru kita semua agar bermurah hati menyumbang dana untuk saudara kita di Gaza, Palestin yang terpaksa menyambut Aidilfitri dalam suasana suram,  kesan daripada serangan negara haram Israel ketika di ambang ketibaan bulan Ramadan baru-baru ini.

Berusahalah untuk meningkatkan amal ke arah membina umat yang terbaik, maju dan kuat serta membina masyarakat dan negara ke satu tahap perkembangan dan kemajuan yang lebih baik, makmur dan penuh rahmah agar nanti akan terbinanya sebuah Negara Rahmah Mithali yang diimpikan.

Dalam kesempatan ini juga, saya sekeluarga dan mewakili IKRAM ingin mengucapkan Selamat Hari Raya Aidilfitri kepada semua ahli, keluarga anda dan umat Islam seluruhnya.

Berhati-hatilah memandu kenderaan ketika pergi dan pulang ke destinasi, jauhilah bermain mercun, kurangkanlah penggunaan gajet agar banyak masa dapat dimanfaatkan dengan lebih bermakna bersama-sama orang sekeliling kita.

Salam Aidilfitri. Sebarkan Rahmah, Santuni Ummah.

Dr Hj Mohd Parid Sheikh AhmadPresidenPertubuhan IKRAM Malaysia


Hidayah Food Bank sedia makanan asas untuk asnaf mualaf

Pelancaran program ini pada 19 Julai lalu telah disempurnakan oleh CEO Hidayah Centre Foundation (HCF), Hj Nicholas Sylvester bersama Pengarah Eksekutif Mydin Mohamed Holdings Berhad, Tn Salim bin Mydin.

Merupakan salah satu inisiatif HCF melalui sukarelawan Rakan Hidayah, program Hidayah Food Bank membantu meringankan perbelanjaan dapur bulanan asnaf mualaf dalam usaha mencapai ‘zero hunger’ (kebuluran sifar).

Idea program ini tercetus dalam kalangan sukarelawan Rakan Hidayah Kajang yang melihat adanya keperluan untuk membantu memberikan makanan asas untuk mualaf terutamanya bagi mereka yang terjejas semasa Perintah Kawalan Pergerakan (PKP) yang lalu.

Selain bantuan makanan asas, inisiatif ini boleh memupuk hubungan erat dalam kalangan mualaf setempat dengan program yang dijalankan HCF dan membantu meningkatkan senarai data mualaf yang disantuni.

Program ini juga membuka peluang kepada seluruh masyarakat untuk bersama menyumbang dalam membantu usaha menyantuni mualaf yang memerlukan.

Program ini menyasarkan kerjasama yang dijalankan bersama pasar raya-pasar raya di seluruh Malaysia dan di peringkat awal ini, sasaran utama diadakan di sekitar Lembah Klang dengan kerjasama pasar raya MYDIN.

Sebanyak dua buah pasar raya MYDIN telah mempunyai reruai (booth) Hidayah Food Bank iaitu Pasar Raya Besar MYDIN Semenyih dan Subang Jaya.

Pada 22 Julai lalu, Pertubuhan Kebajikan Mohd Chan telah memberikan sumbangan berupa pek makanan asas kepada program Hidayah Food Bank ini untuk disalurkan kepada asnaf mualaf yang memerlukan di Pusat Komuniti IKRAM Ampang Jaya.

Dato’ Mohd Chan yang turut sama hadir di pusat komuniti itu untuk memastikan barangan pek makanan dapat disalurkan buat mualaf yang memerlukan.

“Pek makanan ini turut disumbangkan di beberapa lokasi iaitu di Kajang, Bangi dan Shah Alam,” menurut wakil HCF.

Menurutnya, seramai 31 keluarga juga individu mualaf yang layak di kawasan Ampang Jaya telah menerima bantuan barangan asas makanan melalui program ini.

“Kebanyakan mualaf yang menerima bantuan Hidayah Food Bank telah hadir mengambil sendiri bungkusan makanan yang disumbangkan.”

Bagi beberapa mualaf yang mempunyai keuzuran seperti kurang keupayaan atau berpenyakit kronik, mereka diziarahi sukarelawan HFB untuk disampaikan sumbangan tersebut.

Rata-rata mereka yang menerima bantuan ini menzahirkan rasa syukur dan berterima kasih kerana meringankan beban yang ditanggung serta merasa diri mereka dipedulikan dan diberi perhatian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Pengerusi IKRAM4Syria (i4S) sempena Eidul Adha 1434H

Tahun ini umat Islam menyambut kedatangan Eid Adha dengan rasa duka dan pilu ke atas penderitaan yang ditanggung oleh umat Islam di merata tempat. Bukan sahaja Palestin yang memerlukan sokongan dan bantuan bahkan kini Syria dan terbaru Mesir juga memerlukan perhatian umat Islam. Keadaan di Syria tidak menunjukkan bahawa peperangan semakin reda.

Bahkan regim Bashar Assad terus meningkatkan serangan dan semakin biadap terhadap penduduk Syria. Mulai pertengahan tahun ini, senjata kimia digunakan ke atas orang-orang awam. Serangan terbesar di Ghutah telah membunuh lebih dari 1,300 penduduk dengan kanak-kanak menjadi sebahagian besar dari mangsa pembunuhan yang amat kejam dan tidak berperi kemanusiaan.

Rakyat Syria yang terbunuh mengikut sumber rasmi ialah sekitar 100,000 orang meskipun bilangan tidak rasmi mungkin sudah mencecah 150,000 orang. Dari bilangan tersebut lebih 7,000 adalah kanak-kanak iaitu dengan nisbah hampir seorang kanak-kanak bagi setiap sepuluh mangsa yang terbunuh syahid. Bilangan rakyat Syria yang kehilangan tempat tinggal samada rumah mereka musnah atau terpaksa lari meninggalkan kediaman masing-masing untuk mencari perlindungan di daerah yang lebih selamat kini sudah mencecah 5.4 juta orang.

Dari jumlah ini, 2.1 juta menjadi pelarian di luar negara Syria dan berlindung di Lubnan, Jordan, Mesir dan Afrika Utara. Bilangan rakyat Syria yang memerlukan bantuan pula sudah mencecah 6.8 juta orang. Bantuan kemanusiaan yang sangat kritikal adalah dianggarkan sebanyak USD3.2 bilion.

Rakyat Syria yang menjadi mengsa kekejaman regim Bashar Assad kini sedang berlindung di dalam khemah. Mereka akan menghadapi musim sejuk sebentar lagi. Keperluan seperti selimut, khemah, sleeping bag, makanan dan ubat-ubatan sangat kritikal. I4S (IKRAM for Syria) telah mengenal pasti projek Rayuan Musim Sejuk sebagai projek utama bagi membantu saudara di Syria menghadapi musim sejuk terutama kanak-kanak.

Untuk memudahkan rakyat Malaysia menyokong projek ini maka pihak urusetia i4S telah mengenal pasti pekej bantuan seperti berikut iaitu selimut (RM50/unit), sleeping bag (RM70/unit), khemah (RM1200/unit) dan gandum (RM200/kampit). Sumbangan ini boleh disalurkan ke akaun Bank Islam 1202-9010 -0635-12 (PERTUBUHAN IKRAM MALAYSIA).

Sempena Hari Raya Qurban ini, kita menyeru umat Islam khususnya supaya menyahut seruan untuk berqurban kepada saudara-saudara kita yang sedang menderita di Syria khususnya. Keadaan mereka begitu terdesak sehingga di beberapa tempat seperti di Qaubun, Daraya, Hama yang dikepung tentera rejim Bashar selama 300 hari terpaksa memakan kucing dan anjing kerana kehabisan makanan sama sekali. Imam setempat terpaksa mengeluarkan fatwa bagi mengharuskan perbuatan ini demi untuk menyelamatkan nyawa.

Kami juga ingin memaklumkan kepada saudara-saudara di Malaysia yang telah memilih untuk melaksanakan ibadah qurban di Syria melalui program QKU (Qurban Kasih Ummah) di bawah Pertubuhan IKRAM Malaysia. Sebanyak 149 ekor kambing telah disumbangkan oleh rakyat Malaysia untuk korban di khemah pelarian rakyat Syria. Jumlah kesemuanya ialah RM96,580. Selain itu melalui projek udhiyyah sebanyak 587 bahagian disumbangkan berjumlah RM220,000 untuk diagihkan ke Syria dan Palestin.

Jangan biarkan saudara-saudara kita di Syria terus ternanti-nanti sumbangan dari kita. Marilah kita tingkatkan kepekaan kita terhadap saudara kita di Syria. Semoga Hari Raya Qurban ini menjadi titik tolak kepada rakyat Malaysia khususnya umat Islam untuk mempertingkatkan sumbangan berterusan kepada rakyat Syria sehinggalah mereka bebas dari kezaliman rejim Bashar Assad, insyaAllah.

Sesungguhnya Allah tetap akan membela umat Islam yang dizalimi. Hanya waktu yang menentukan. Sementara pertolongan Allah itu datang menyelamatkan mereka dari kezaliman tersebut, maka ia menjadi satu ujian kepada umat Islam, sejauh manakah benarnya kita pada ikrar kita iaitu ‘umat Islam itu bersaudara’ (firman Allah) dan ‘Umat Islam itu ibarat satu tubuh, jika sebahagian tubuh merasa sakit maka seluruh tubuh akan merasa sakit dan tidak boleh tidur malam’ (Hadis Nabi SAW).

Prof Madya Dr Hafidzi Mohd Noor


Impak pandemik COVID-19 kepada golongan muda di Malaysia

Arahan PKP ini telah memberi impak kepada segenap lapisan masyarakat Malaysia tanpa terkecuali. Segala aktiviti harian hanya terhad kepada aktiviti di rumah, termasuklah bekerja kecuali golongan ‘Essential Services’ yang diberikan kelonggaran untuk terus berkhidmat seperti biasa.

Susulan arahan PKP, kedua-dua unsur dalam keseimbangan ekonomi iaitu tawaran (supply) dan permintaan (demand) mengalami kejutan apabila orang ramai tidak dapat keluar bekerja seterusnya menyebabkan operasi syarikat-syarikat menjadi tergendala.

Orang ramai kurang berbelanja dan syarikat kurang melabur. Hal ini dibuktikan oleh kajian yang dijalankan oleh Jabatan Perangkaan Malaysia (DOSM)[i] di mana peratusan perbelanjaan isi rumah menurun secara mendadak sebanyak 48 peratus semasa PKP dijalankan.

Lebih parah lagi, arahan PKP memberi kesan langsung kepada golongan berpendapatan rendah dan sederhana kerana mereka mempunyai kurang persediaan kewangan dalam menghadapi kejutan di luar jangkaan.

Menurut kajian terbaru yang dijalankan oleh DOSM[ii], lebih dua pertiga (2/3) daripada responden yang bekerja sendiri mempunyai simpanan yang dapat menampung keperluan kurang daripada sebulan (71.4 peratus), manakala 82.7 peratus pekerja swasta mempunyai simpanan mencukupi untuk menampung keperluan hidup selama dua bulan.

Menurut satu kajian terbaru oleh Bank Dunia[iii] , negara yang sedang membangun (developing countries) merupakan kumpulan negara yang paling terkesan dengan pandemik COVID-19. Hal ini disebabkan oleh situasi ini memberi kejutan di peringkat global dalam aspek-aspek berikut:

a. Penurunan kadar eksport terutamanya barangan mentah;

b. Penurunan pendapatan daripada pelbagai sektor kewangan terutamanya pelancongan;

c. Penurunan kadar pemindahan wang; dan

d. Kekurangan akses ke pasaran-pasaran kewangan antarabangsa.

Menurut Bank Dunia lagi, ia juga disebabkan oleh faktor infrastruktur sedia ada di negara yang sedang membangun, iaitu memiliki kapasiti fasiliti kesihatan yang kurang mencukupi, kekurangan ruang fiskal untuk mengawal selia dana dan sumber, tadbir urus yang kurang baik dalam menguruskan kejutan dan bilangan tenaga kerja tidak formal yang ramai.

Menyedari Malaysia merupakan sebuah negara sedang membangun, impaknya akan begitu dampak terutamanya kepada golongan muda yang membentuk komposisi sebanyak 64.6 peratus daripada tenaga buruh di Malaysia, iaitu sebanyak 9.86 juta orang (berumur 15 hingga 39 tahun) manakala golongan belia (15 hingga 29 tahun) merupakan lebih suku (35.7 peratus) daripada tenaga buruh di Malaysia.

Golongan muda perlu bersiap siaga untuk menghadapi risiko kehilangan pekerjaan. Menurut Khazanah Research Institute[iv], sejumlah besar penganggur pada tahun 2018 merupakan golongan belia yang merangkumi sebanyak 397,000 orang (79.7 peratus) daripada keseluruhan penganggur di Malaysia.

Dengan pengumuman oleh Bank Negara Malaysia[v] bahawa kadar pengangguran pada tahun ini dijangka meningkat kepada 4 peratus susulan pandemik COVID-19, jauh lebih tinggi daripada krisis ekonomi pada tahun 2009 (3.7 peratus) dan krisis ekonomi pada tahun 1998 (3.2 peratus), maka golongan muda wajar mengambil kira risiko ini dan bersiap siaga dengan membina kemahiran-kemahiran pada waktu luang ketika fasa PKP ini.

Pasaran kerja pada masa akan datang akan menjadi lebih mencabar kerana mereka bakal menghadapi persaingan sengit dengan golongan yang berpengalaman selain bilangan graduan yang bakal bertambah saban tahun.

Tambahan pula, oleh sebab kebanyakan syarikat akan mengambil masa untuk kembali stabil pasca PKP ini, pengambilan tenaga kerja baharu pasti menurun seterusnya mengurangkan bilangan peluang pekerjaan.

Keperluan untuk berhubung dan berinteraksi dengan orang lain sememangnya merupakan satu keperluan asasi dalam menjalani sebuah kehidupan yang seimbang baik daripada sudut pekerjaan, sosial mahupun emosi dan minda.

Sebagai alternatif kepada komunikasi secara berdepan yang terhad pada fasa PKP ini, orang ramai mula menggunakan kemudahan teknologi dalam komunikasi bagi memudahkan kehidupan seharian.

PKP juga memberi kesan yang signifikan dalam penggunaan teknologi dalam kalangan golongan muda. Malaysia[vi] merekodkan carian frasa ‘Google Classroom’ ketiga tertinggi di dunia, manakala di tempat ke sembilan di dunia di carian frasa ‘Google Meet’.

Hal ini menunjukkan pelajar sekolah dan guru-guru di Malaysia meneruskan aktiviti pembelajaran seperti biasa dan golongan bekerja meneruskan pekerjaan dari rumah dengan ekstensif melalui kemudahan teknologi.

Selain itu, pesanan barangan dapur dan makanan dilakukan melalui pelbagai aplikasi maya. Masa lapang juga banyak diluangkan di media sosial seperti Twitter, Instagram dan Facebook.

Kebergantungan kepada teknologi oleh golongan muda perlu diteliti kerana menurut satu kajian diterbitkan oleh American Psychological Association[vii] mendapati peratusan bilangan remaja membaca buku menurun dengan kadar yang drastik disebabkan oleh kadar keterikatan yang tinggi dengan media sosial.

Meskipun generasi kini kaya dengan pelbagai sumber bacaan terutamanya e-book dan peranti digital, budaya membaca buku masih menurun dengan kadar yang signifikan.

Hal ini sangat membimbangkan kerana budaya membaca buku bukan sahaja budaya murni yang membentuk dan mengasah cara berfikir, namun lebih daripada itu, ia merupakan budaya seruan Ilahi sebagaimana firman pertama yang diturunkan kepada baginda SAW iaitu iqra’ (Bacalah!).

Selain itu, PKP juga menyebabkan sebilangan golongan muda telah terpisah daripada keluarga. Sejurus selepas fasa PKP bermula, para pelajar universiti tidak dibenarkan pulang ke rumah (telah lebih sebulan) manakala yang bekerja di luar negeri tidak dapat pulang ke kampung dan sebagainya.

Pertubuhan Kesihatan Sedunia (WHO)[viii] mengambil maklum tentang hal ini dan telah memberi garis panduan bagi memastikan kesihatan mental setiap individu terjaga dalam fasa yang mencabar ini.

Antara cadangan yang dianjurkan oleh WHO ialah terus mengekalkan perhubungan dengan keluarga dan kenalan melalui telefon, media sosial atau conference video, melakukan senaman, menjaga pemakanan dan pola waktu tidur, dan mengelakkan diri daripada membaca berita-berita berkenaan COVID-19 daripada sumber yang tidak dapat dikenal pasti.

Kemelut kali ini ialah perkara yang julung kali terjadi. Ramai pakar ekonomi mengakui persoalan bilakah pandemik ini akan berakhir masih tidak mampu dijangka. Oleh itu, setiap pihak harus bersiap siaga dengan segala kemungkinan yang bakal berlaku pada masa hadapan.

Pandemik COVID-19 memberi cabaran kepada kita semua dalam menyelesaikan dua masalah yang memerlukan timbang tara yang penuh hikmah dan bijaksana; antara menyelamatkan nyawa dan menyelamatkan kehidupan yang sejahtera (saving lives and saving livelihood).

[i] Department of Statistics Malaysia. (2020). Kesan PKP kepada Perbelanjaan Isi Rumah mengikut Kelas Pendapatan

[ii] Department of Statistics Malaysia. (2020). Report of Special Survey on Effects of COVID-19 on Economy & Individual – Round 1

[iii] World Bank. (2020). Macroeconomic Policy in the Time of COVID-19: A Primer for Developing Countries

[iv] Mansor, J. & Abu Rahim, M. A. R. (2020). Cabaran dan Strategi Pasca-Pandemik Untuk Belia. Kuala Lumpur: Khazanah Research Institute.

[v] Bank Negara Malaysia. (2020). Virtual Press Conference: Bank Negara Malaysia AR 2019

[vii] American Psychological Association. (2018). Teens Today Spend More Time on Digital Media, Less Time Reading

[viii] World Health Organization. (2020). Mental health and psychosocial considerations during the COVID-19 outbreak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita berperanan bina peradaban dunia

Wacana yang akan berlangsung pada Sabtu, 18 Mac ini di Crystal Ballroom, Aras 5 , Mines 2 di sini bermula jam 8.30 pagi hingga 1.00 tengahari, bakal membahaskan tajuk tersebut dalam konteks kedudukan wanita Malaysia hari ini.

Antara penceramah yang dijemput dalam wacana ini ialah Dato’ Dr Siti Norlasiah Ismail, Ketua Pengarah Lembaga Penduduk dan Pembangunan Keluarga Negara (LPPKN), Ustaz Hj Burhanuddin Lukman, Naib Presiden IKRAM dan Datin Paduka Hjh Che Asmah Ibrahim, Ketua Wanita IKRAM.

Semenjak 1911, Hari Wanita Antarabangsa disambut setiap tahun pada 8 Mac sebagai hari untuk memberi sokongan dan mengiktiraf sumbangan serta peranan wanita dalam pembangunan masyarakat dunia.

Menurut Che Asmah dalam satu kenyataan media hari ini, tema sambutan Hari Wanita Antarabangsa Pertubuhan Bangsa-bangsa Bersatu (PBB) tahun ini ialah “Women in the Changing World of Work: Planet 50-50 by 2030 – Wanita dalam dunia pekerjaan yang berubah: Planet 50-50 pada tahun 2030”.

“Tema tahun ini dipilih selaras dengan komitmen masyarakat dunia di peringkat PBB terhadap “Sustainable Development Goals 2030” (Sasaran Pembangunan Mampan; SDG 2030) yang terdiri daripada 17 sasaran, di mana sasaran kelima adalah mengenai kesaksamaan gender, pemerkasaan wanita dan hak asasi wanita,” jelas beliau.

Terbuka kepada semua wanita dan lelaki, wakil pertubuhan dan individu yang berminat untuk mengikuti wacana ini bolehlah mendaftar di pautan http://bit.ly/hariwanita2017 atau menghubungi Cik Nik Khatijah di talian 013-784 0942.

“Semoga kita dapat bersama-sama membina dan membela wanita dalam usaha membangunkan Malaysia sebagai Negara Rahmah untuk semua. Selamat Hari Wanita Antarabangsa 2017,” ucap beliau mewakili Wanita IKRAM.


Penglibatan Ustaz Hasanuddin Mohd Yunus Dalam Parti Amanah Negara (AMANAH)

Pertubuhan IKRAM Malaysia (IKRAM) mengucapkan tahniah dan mengalu-alukan perlantikan Ustaz Hasanuddin Mohd Yunus sebagai Naib Pengerusi Parti Amanah Negara (AMANAH) seperti yang diumumkan oleh Pengerusi AMANAH, Hj Mohammad Sabu dalam sidang media pada 31 Ogos 2015.

IKRAM menghormati keputusan Ustaz Hasanuddin untuk melepaskan jawatannya dalam IKRAM dan terlibat aktif dalam politik sepertimana yang diucapkan beliau dalam program perlancaran parti tersebut.

Sebagai Timbalan Presiden dalam IKRAM untuk penggal 2014-2018, beliau telah menunjukkan kegigihan dan kesungguhan yang amat tinggi dalam mempelopori usaha-usaha IKRAM khususnya dalam membina rangkaian hubungan dan melaksanakan program perubahan ke arah kebaikan dan kesejahteraan negara menerusi pelbagai relung amal di dalam dan juga di luar negara.

IKRAM percaya dengan latar belakang, pengalaman dan kredibiliti yang dimilikinya, beliau boleh berjaya dalam apa juga medan yang bakal diceburi.

IKRAM mengucapkan setinggi-tinggi penghargaan dan terima kasih kepada beliau atas sumbangan yang amat besar kepada IKRAM khasnya dan masyarakat umum amnya.

Semoga beliau dapat terus menyumbang kepada pembinaan negara bangsa Malaysia dalam lapangan politik kepartian yang diceburinya.

IKRAM berdoa agar Allah SWT sentiasa memberi petunjuk dan hidayah-Nya dalam setiap urusan beliau.

Dr Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepelbagaian Kaum: Jadilah Muslim Yang Menyatukan

Muslim percaya bahawa Allah telah mengumpulkan seluruh manusia suatu ketika dahulu dalam bentuk roh di hadapan-Nya.

Pada saat itu, semua manusia ditanya tentang kesaksian mereka pada ketuhanan Allah, maka mereka mengaku bahawa Allahlah satu-satunya Tuhan mereka. (Surah al-A’raaf: 172)

Pengakuan itu menuntutnya melakukan beberapa tanggungjawab sebagai khalifah untuk memakmurkan bumi dan memastikannya dapat diduduki secara aman bersama-sama.

Hakikat ketuhanan dan konsep sebagai khalifah yang diimani sebenarnya membentuk peranan bagi berinteraksi dan menyantuni orang lain dengan baik.

Ini bermaksud bahawa Muslim tidak wajar bertindak sebagai spesis sosial terasing, yang cuma bergaul sesama masyarakatnya sahaja. Bahkan, pergaulan dan santunannya harus meluas kepada seluruh anggota masyarakat berbilang agama dan kaum.

Sifat mulia, baik hati, ramah-tamah, hormat menghormati dan bertimbang rasa adalah anjuran Islam terhadap seluruh manusia yang menjadi anggota masyarakat tanpa mengira bangsa, keturunan, kewarganegaraan, rupa paras, latar belakang sosial, ekonomi, kerjaya atau apa juga faktor.

Ini kerana setiap manusia mempunyai jiwa, nyawa dan jasad yang dimuliakan Allah mengatasi makhluk lain yang dicipta-Nya. Dasar kemuliaan jiwa dan badan menjadi asas kepada Fiqh al-Ta’ayush atau sains kefahaman berkenaan seni kehidupan bersama.

Ajaran Islam yang sangat sesuai dengan fitrah insan menganjurkan beberapa perkara penting supaya interaksi manusia sebagai anggota masyarakat menjadi berkesan.

Pertama, Islam mengajar supaya manusia yang dicipta dalam jantina berbeza, kepelbagaian bangsa dan puak memecahkan rasa canggung di antara mereka dengan cuba untuk berkenalan antara satu sama lain:

“Wahai umat manusia! Sesungguhnya Kami telah menciptakan kamu daripada lelaki dan perempuan, dan Kami telah menjadikan kamu pelbagai bangsa dan puak, supaya kamu berkenal-kenalan (dan beramah mesra antara satu sama lain)…” (Surah al-Hujurat: 13)

Penganjuran untuk berkenalan disebut dalam ayat di atas dalam perkataan bahasa Arab ta’arafu yang memberi makna saling melakukan.

Ini bermaksud, proses perkenalan itu harus dilakukan secara bersama oleh kedua-dua pihak atau semua pihak yang terlibat. Ini sangat penting dalam sesebuah masyarakat majmuk seperti Malaysia.

Dalam ambang merdeka ini, perlu disebutkan bahawa walaupun masyarakat Malaysia telah hidup secara majmuk sekian lama, proses berkenalan masih perlu saling diteruskan.

Ini kerana kaum majoriti sering berasa selesa dengan keadaan mereka sehingga kurang peka dengan sebahagian keperluan kaum minoriti yang lain.

Contohnya, masyarakat Melayu Muslim telah lama berjiran dengan agama dan kaum berbeza, namun semasa majlis keramaian anjurannya yang melibatkan jiran penganut agama lain, ada ketikanya mereka kurang sensitif dengan pantang larang dalam pemakanan.

Ini mengakibatkan mereka memilih menu makanan utama yang dilarang oleh agama lain tanpa menu alternatif. Perkara ini mungkin kelihatan kecil, namun bagaimana jika perkara yang sama diperlakukan terhadap kaum majoriti?

Dalam masa yang sama, masih terdapat isu yang lantang disebut oleh sebahagian kaum Cina atau India bukan Muslim terhadap kaum Melayu dan agama Islam.

Ini juga merupakan ruang sensitif yang jika tidak dikendalikan dengan adab sopan dan berbudi bahasa, akan mencetuskan kemarahan kaum Melayu Muslim.

Sayugialah proses berkenalan saling diteruskan oleh kedua-dua belah pihak agar mereka dapat saling belajar tentang perbezaan, identiti, pengalaman, nilai, pandangan alam dan cara hidup yang berbeza.

Anjuran Islam yang kedua dalam hubungan sosial adalah supaya ahli masyarakat dapat sentiasa hormat-menghormati dan kasih-mengasihani di antara satu sama lain. Ini disabdakan dalam hadith Nabi SAW:

“Bukanlah daripada golongan kami sesiapa yang tidak merahmati orang kecil kami dan tidak menghormati orang tua kami.” (Sunan Tirmizi, Kitab Isti’zan, No. hadis 2701)

Hadis di atas diucapkan merangkumi skop perbezaan umur yang kadangkala menjadi faktor diskriminasi atau kebiadaban sesama manusia. Ia mengingatkan pada potensi segenap umur manusia yang perlu pada perhatian tertentu kerana di setiap perbezaan umur, terdapat potensi istimewa.

Ketiga, mengambil berat dan membuat kebajikan terhadap jiran tetangga. Hadis yang diriwayatkan oleh Aishah r.a. daripada Nabi SAW, baginda bersabda:

“Jibril senantiasa berwasiat kepadaku agar berbuat baik kepada tetangga sampai saya mengira bahawa dia (Jibril) hendak memberikan warisan kepadanya.” (HR Bukhari dan Muslim)

Hubungan baik di antara jiran tetangga sangat dituntut dalam Islam kerana merekalah yang paling rapat secara keberadaan fizikal dengan seseorang. Oleh itu, apa sahaja perbuatan yang dapat mengeratkan hubungan jiran perlu dilakukan.

Antara perbuatan baik yang dapat dipupuk ialah saling tidak mengelak bertemu mata dengan jiran tetangga.

Dengan langkah pertama ini, barulah perbuatan lain seperti memberi salam bila bertemu, bertanya khabar, memberi hadiah, membantu bila diperlukan, serta saling mengunjungi dapat dilakukan.

Sebagai manusia yang terdekat dengan jiran, sudah tentulah seseorang itu lebih menyedari suatu keaiban atau kelemahan jirannya sebelum orang lain mengetahuinya.

Maka, sebahagian daripada akhlak yang dianjurkan oleh Islam ialah supaya menutup keaiban tersebut. Jika terdapat kesalahan yang dilakukan oleh jiran, Islam menganjurkan supaya memberikan kemaafan.

Dalam masa yang sama, penekanan tetap diberikan supaya tidak sama sekali menyakiti hati jiran, lebih-lebih lagi menurut sabda Nabi SAW:

“Muslim itu adalah seseorang yang orang lain berasa selamat daripada lidah dan tangannya, dan mukmin itu adalah seseorang yang menjamin keamanan darah dan harta orang lain.” (HR An-Nasai, No. hadis 5010)

Kejiranan merupakan salah satu fabrik masyarakat yang sangat utama. Penekanan Islam pada aspek kejiranan mampu mewujud dan menyemai keamanan pada peringkat paling asas dalam pembinaan masyarakat.

Keempat, selain daripada langkah-langkah di atas, al-Quran juga menyebut tentang etika sosial yang lain iaitu tidak mencemuh orang lain, tidak memanggil dengan gelaran yang negatif, tidak berprasangka, tidak mengintip kesalahan orang dan tidak mengumpat. (Surah al-Hujurat: 11-12)

Jika etika sosial di atas ini diamalkan dengan baik oleh setiap orang, maka konflik dalam masyarakat dapat diurus dengan lebih terhormat.

Kelima, mengajak kepada kebaikan dan mencegah kemungkaran. Ini merupakan tugas asasi Muslim yang menyedari tanggungjawab dakwah.

Mereka perlu terlebih dahulu proaktif dalam membentuk suasana yang aman diduduki bersama-sama, planet dan alam sekitar yang terjaga dengan baik secara mapan.

Mereka juga harus berani beradvokasi dalam menentang segala bentuk penyelewengan, korupsi, ketirisan, pengkhianatan dan kezaliman. Mereka mengajak manusia lain menjaga keberlangsungan insan supaya kembali kepada fitrah.

Keenam, sebagai saksi kebenaran kepada seluruh umat ini (Surah al-Baqarah: 143), Muslim harus berlaku adil kepada semua manusia dan menjaga integriti tersebut sentiasa.

Hak-hak sekalian ahli masyarakat sama ada Muslim atau bukan Muslim perlu diberikan secara saksama tanpa penindasan. Susuk Nabi Muhammad SAW sebagai pemimpin masyarakat majmuk di Madinah adalah suatu contoh terbaik.

Dalam Piagam Madinah, baginda telah mengagihkan hak-hak penghuni Madinah serta tanggungjawab mereka dalam menjaga keamanan Madinah dan menjaga satu sama lain.

Sebagai rumusan, kerana Muslim tertakluk dengan perjanjian pada Allah, mereka perlu terlebih dulu menyerlahkan sifat-sifat mulia sebagai ejen keamanan pada umat manusia.

Muslim bukan ejen pemecah belah, namun sebaliknya adalah ejen penyatuan. Adalah mustahil mereka dapat melunaskan tanggungjawab sebagai saksi kepada kebenaran ajaran Islam sekiranya peribadi mereka jauh daripada akhlak seorang pendamai.

“Walau Kita Berbeza, Tetap Teguh Bersama”

Dr Alwani Ghazali
Pensyarah Kanan, Akademi Pengajian Islam, Universiti Malaya
Ahli Kluster Perpaduan Nasional, Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…